Suspek skandal 1MDB berjaya dicekup lepas enam tahun hilang
Oleh MOHD RIDZAUDDIN ROSLAN

5 Mei 2023, 7:23 pm
PUTRAJAYA – Suruhanjaya Pencegahan Rasuah Malaysia (SPRM) berjaya membawa pulang individu terlibat dalam siasatan kes 1Malaysia Development Berhad (1MDB) dan SRC International Sdn. Bhd. (SRC) hasil kerjasama dengan agensi penguat kuasa luar negara.
Menurut sumber, lelaki itu disiasat SPRM kerana disyaki menerima wang hasil penyelewengan dana 1MDB dan SRC selepas tiba di Lapangan Terbang Antarabangsa Kuala Lumpur 2 (KLIA2), pada 3 Mei 2023 jam 3.30 pagi.
“Sebaik tiba di KLIA2, beliau yang menghilangkan diri sejak 2018 kemudian diserahkan Notis Perintah untuk hadir di ibu pejabat SPRM Putrajaya pada pukul 10 pagi kelmarin.
“Pegawai SPRM telah merakamkan keterangan beliau dan penggeledahan rumah telah dilakukan pada hari yang sama,” katanya hari ini.
Sumber berkata, hasil siasatan mendapati individu berkenaan dipercayai menerima wang hasil penyelewengan dana 1MDB dan SRC melalui akaun bank syarikat dikenali sebagai Wright Shaw Limited.
Sebelum ini, SPRM dengan kerjasama Commercial Affairs Departments Singapura (CAD Singapura) melaporkan berjaya menyita akaun bank milik Wright Shaw Limited berjumlah kira-kira USD 5.2 juta (RM23.07 juta).

Selain itu, siasatan juga membuktikan bahawa beliau telah menerima wang hasil daripada penyelewengan dana 1MDB melalui Yayasan Rakyat 1Malaysia (YR1M).
“Pada 26 April 2023, SPRM dengan kerjasama CAD Singapura berjaya membawa pulang wang dianggarkan berjumlah RM16 juta daripada syarikat Totality Limited milik Tang Keng Chee.
“Tang Keng Chee ataupun dikenali sebagai Casey Tang merupakan Pengarah Eksekutif Pembangunan Perniagaan 1MDB dari tahun 2012 hingga 2013.
“Beliau terlibat dengan 1MDB yang ketika itu dikenali Terengganu Investment Authority (TIA) sehingga 2011,” jelasnya.
Menurutnya, kospirasi suspek adalah mengelirukan bank dan menyembunyikan fakta tertentu daripada lembaga pengarah 1MDB untuk memindahkan AS$700 juta kepada Good Star Ltd yang didakwa dimiliki oleh Low Taek Jho (Jho Low).
“SPRM dipercayai mengeluarkan waran tangkap (Red Notice) bertarikh 29 Jun 2018 terhadap Keng Chee yang masih tidak dapat dikesan dan menghilangkan diri kerana didapati melakukan kesalahan di bawah Seksyen 23 Akta SPRM 2009 dan dibaca bersama Seksyen 28 Akta yang sama,” tegasnya.
Sementara itu, Ketua Pesuruhjaya SPRM, Tan Sri Azam Baki telah mengesahkan perkara itu dan berkata SPRM kini sedang berusaha untuk membawa pulang beberapa lagi aset daripada individu-individu yang terlibat di Singapura.
SPRM setakat ini berjaya mendapatkan kembali kira-kira 70 peratus aset 1MDB membabitkan jumlah kira-kira RM28.3 bilion. – KOSMO! ONLINE


Proton jual 9,415 unit kenderaan bulan April
Oleh KOSMO!

5 Mei 2023, 8:02 pm
PETALING JAYA – Pengeluar kereta nasional, Proton meneruskan permulaan kukuhnya bagi tahun 2023 dengan mencatatkan pertumbuhan jualan tahun ke tahun untuk bulan keempat berturut-turut.
Timbalan Ketua Pegawai Eksekutif Proton, Roslan Abdullah berkata, jalannya telah meningkat sebanyak 6.5 peratus menjadikan sejumlah 9, 415 unit kenderaan terjual di pasaran domestik dan eksport berbanding bulan April 2022 yang mana tempoh jualan dan pengeluaran yang dipendekkan berikutan tempoh cuti Hari Raya Aidilfitri.
Menurut beliau, ini menjadikan jumlah jualan sebanyak 49,702 unit untuk empat bulan pertama tahun 2023, bersamaan dengan pertumbuhan sebanyak 39.8 peratus berbanding tahun sebelumnya.
“Proton merupakan satu-satunya jenama automotif di lima  tangga teratas jadual jualan yang mencapai perumbuhan jualan pada bulan April.
Roslan
“Oleh itu, pegangan pasaran bagi bulan itu dianggarkan 20.4 peratus mengekalkan tempat kedua dalam jadual jualan automotif nasional, katanya dalam kenyataan yang dikeluarkan.

Roslan menerangkan, tiga model Proton terus menjadi peneraju segmen keseluruhan untuk tahun 2023 membuktikan keupayaan jenama untuk mengekalkan permintaan semasa bulan jualan yang perlahan.

Proton X50 kekal sebagai SUV segmen B terlaris dengan 2,644 unit diserahkan pada bulan April dan kekal sebagai SUV terlaris keseluruhan di Malaysia.
Satu lagi peneraju segmen keseluruhan adalah Proton Persona, yang mencapai 1,263 penyerahan pada bulan lepas yang membolehkannya kekal sebagai peneraju keseluruhan bagi pasaran sedan segmen B selepas empat bulan.
“Akhirnya, dengan 465 unit terjual, Proton Exora bukan sahaja mencapai bulan jualan terbaiknya untuk tahun ini, tetapi juga kekal sebagai peneraju jualan bagi MPV segmen C dengan 1,559 unit terjual setakat ini,” ujarnya.
Tambah beliau, bagi model Proton yang lain, Proton Saga masih mendahului semua model dari segi jualan dengan 3,949 unit diserahkan, menjadikan jumlah jualan sebanyak 21,395 unit untuk tahun 2023, yang turut meletakkannya di tempat kedua untuk jualan sedan segmen A.

Proton X70 dan Proton Iriz pula mencapai 756 unit dan 338 unit, meletakkan mereka di tempat ketiga dan keempat dalam segmen masing-masing.
“Disebabkan cuti hari raya yang menjejaskan aktiviti pengeluaran dan jualan untuk keseluruhan industri automotif serta penamatan penyerahan pesanan tempoh bebas cukai, kami meramalkan jumlah jualan yang lebih rendah untuk bulan April.
“Oleh itu, kami amat berterima kasih kepada pelanggan  kerana membantu kami menjadi satu-satunya jenama yang mencapai pertumbuhan jualan berbanding bulan April 2022.
“Dengan pelancaran Proton X90 secara rasmi oleh Perdana Menteri pada 7 Mei, syarikat akan mempunyai tiga model SUV untuk mengukuhkan kedudukan kami dalam segmen itu serta model pertamanya dalam pasaran Kenderaan Tenaga Baharu (NEV) tidak lama lagi.
“Ini akan membantu membentuk asas yang baik untuk penawaran model masa depan kami dan memberikan pengalaman yang tidak ternilai kepada rangkaian pengedar Proton dalam aspek menjual dan menservis kenderaan ini,”  terang beliau. -KOSMO!ONLINE


Lelaki parah dipukul hingga patah tulang leher, alami pendarahan otak
Oleh AZMI NORDIN

5 Mei 2023, 8:09 pm
KUALA LUMPUR – Gara-gara perselisihan faham, seorang lelaki mengalami cedera parah akibat dipukul dalam kejadian di Jalan Budiman, Cheras, di sini, 20 April lalu.
Ketua Polis Daerah Cheras, Asisten Komisioner Zam Halim Jamaluddin berkata, pihaknya mendapati kejadian tersebut ditularkan menerusi Facebook, hari ini.
Katanya, semakan mendapati, Pegawai Perubatan Hospital Canselor Tuanku Muhriz (HCTM) Cheras, Kuala Lumpur menerima mangsa iaitu seorang lelaki berusia 32 tahun dalam keadaan tidak sedarkan diri.
“Pemeriksaan mendapati mangsa mengalami pendarahan di bahagian otak, tengkorak kepala retak di bahagian belakang dan patah tulang leher,” katanya dalam kenyataan hari ini.
Katanya, siasatan awal mendapati mangsa telah berselisih faham dan bertengkar mulut dengan seorang individu.
“Suspek dipercayai lelaki tempatan itu kemudiannya memukul muka mangsa beberapa kali menyebabkan mangsa jatuh terlentang dan tidak sedarkan diri.

“Usaha diteruskan untuk mengesan suspek masih giat dijalankan,” katanya.
Suspek yang dipercayai terlibat.
Menurutnya, mangsa kini masih mendapatkan rawatan di hospital dan kes disiasat di bawah Seksyen 325 Kanun Keseksaan.
“Sekiranya mempunyai maklumat, orang ramai boleh menghubungi Hotline Polis Cheras di talian 03-9284 5050/ 5051, Hotline Polis Kuala Lumpur di talian 03-2115 9999 atau mana-mana balai polis yang berdekatan,” katanya. – KOSMO! ONLINE.


Pemimpin Ukraine-Russia bertumbuk di Ankara
Oleh KOSMO!

5 Mei 2023, 8:00 pm
ANKARA, Turkiye – Pergelutan antara tokoh politik Ukraine dan Russia tercetus semasa sidang kemuncak di Turkiye selepas ucapan perwakilan Moscow diganggu oleh delegasi Kiev, lapor portal berita Daily Star semalam.
Pergaduhan bermula pada Sidang Kemuncak Perhimpunan Parlimen Kerjasama Ekonomi Laut Hitam (PABSEC) di Ankara, apabila ahli Parlimen Ukraine cuba mengganggu ucapan tersebut kelmarin.
Selepas ahli politik Russia, Ola Timofeeva menyematkan reben St George yang merupakan simbol pencerobohan pada bajunya, seorang perwakilan Ukraine cuba mengibarkan bendera negaranya.
Bagaimanapun, seorang lagi ahli politik Russia bertindak menghentikan tindakan perwakilan Ukraine tersebut dengan marah sehingga menyebabkan pengerusi majlis campur tangan.
“Saya tidak akan membenarkan sesiapa mengganggu ketenteraman dan ketenteraman majlis. Jika ada yang berniat sedemikian, mereka harus keluar dari bilik ini.
“Tiada apa yang salah dengan ini. Bagaimanapun, jika cubaan dibuat untuk bertindak balas, mesyuarat hari ini akan berhenti dan bertukar menjadi pergaduhan  jalanan,” kata pengerusi tersebut.

Selepas itu, seorang ahli parlimen Ukraine cuba mengambil semula bendera negaranya sekali gus mencetuskan pergaduhan fizikal, demikian menurut laporan.
Portal berita Pravda melaporkan: “Seterusnya, pergaduhan tercetus dengan penyertaan ahli parlimen Ukraine, Oleksandr Marikovskyi yang terpaksa mengambil semula bendera Ukraine.” – Agensi


Tip Liga Fantasi: Haaland wajib ada dalam pasukan
Oleh MEJA SUKAN KOSMO!

5 Mei 2023, 8:01 pm
KEHANGATAN saingan Liga Perdana Inggeris (EPL) semakin menghampiri kemuncak dengan saingan cuma berbaki empat perlawanan sebelum musim ini melabuhkan tirai pada 28 Mei ini.
Pasti tumpuan akan melibatkan dua pilihan utama merebut kejuaraan EPL iaitu Manchester City dan Arsenal bagi saingan minggu ke-35 (GW35) selain beberapa pasukan yang sedia merebut slot Liga Juara-Juara Eropah.
Saingan kelab-kelab bawahan juga dijangka menarik dengan masing-masing berusaha mengelak daripada jatuh ke Liga Kejuaraan musim depan.
Kosmo! berkongsi tip buat para pengurus FPL mengenai pemilihan kesebelasan pemain yang mampu memberikan banyak mata berdasarkan prestasi semasa mereka.

PENJAGA GOL
EMILIANO Martinez berpotensi besar untuk mengutip mata penuh clean sheet apabila turun menentang Wolverhampton Wanderers yang gagal menjaringkan gol dalam dua perlawanan terakhir.

PERTAHANAN
JOHN Stones menjadi sandaran di bahagian pertahanan berdasarkan posisi baharunya sebagai pemain tengah bertahan dan sering berada dalam kesebelasan utama Pep Guardiola berbanding nama-nama lain.

TENGAH
MARTIN Odegaard meledak dua gol buat Arsenal dan mengutip tiga mata bonus ketika menewaskan Chelsea baru-baru ini, sekali gus dijangka mampu mengulangi prestasi sama menentang Newcastle United.

PENYERANG
DANNY Welbeck mampu membawa perbezaan utama kepada pasukan berdasarkan prestasi cemerlangnya dengan dua gol dan satu umpanan jaringan selain harganya murah untuk dibeli.

KAPTEN
ERLING Haaland wajib diletakkan sebagai kapten disebabkan rekod hebatnya musim ini dan dijangka mampu meledak gol ke-36 apabila turun menentang Leeds yang ‘tempang’ tanpa pengurus tetap.


Mahkamah: Pengurus syarikat wanita alih data sulit didenda RM21,000
Oleh NUZULSHAM SHAMSUDDIN

5 Mei 2023, 6:54 pm
KUALA LUMPUR – Seorang pengurus syarikat didenda RM21,000 oleh Mahkamah Sesyen di sini hari ini atas tiga pertuduhan mengalihkan data sulit milik sebuah syarikat yang membekalkan penstriman kandungan televisyen tanpa kebenaran antara 2016 hingga 2020.
Hakim Azura Alwi menjatuhkan hukuman denda itu ke atas Teo Kia Lim ,45, selepas wanita itu mengaku bersalah atas tiga pertuduhan yang disabitkan ke atasnya.
Bagi setiap pertuduhan, mahkamah menjatuhkan hukuman denda RM7,000.
Mengikut pertuduhan pertama hingga ketiga, wanita itu didakwa telah melakukan capaian tanpa kuasa terhadap data sulit milik sebuah syarikat dengan menyalin atau mengalihkan data tersebut kepada email persendirian tertuduh untuk mendapatkan data itu tanpa kebenaran daripada pemilik syarikat itu.
Kesalahan itu dilakukan di Jalan Liku, Bangsar di sini antara pukul 10.21 pagi hingga 4.41 petang pada 29 Disember 2016 hingga 26 Ogos 2020.
Justeru pertuduhan dikemukakan mengikut Seksyen 3 (1)(b) Akta Jenayah Komputer 1997 dan boleh dihukum di bawah Seksyen 3 (3) akta sama yang memperuntukkan hukuman denda tidak melebihi RM50,000 atau penjara selama tempoh tidak melebihi lima tahun, atau kedua-duanya.

Terdahulu, Timbalan Pendakwa Raya Nurilya Ellyna Nor Azmal memohon hukuman setimpal supaya memberikan pengajaran agar tertuduh tidak mengulangi kesalahan sama.
“Kesalahan tertuduh dalam kes ini melibatkan data sulit milik sebuah syarikat dan tertuduh semasa melakukan kesalahan itu masih bekerja dengan syarikat itu,” katanya.
Sementara itu, peguam Segaren yang mewakili Kia Lim memohon hukuman denda minima dengan alasan anak guamnya merupakan ibu tunggal selain memberi kerjasama baik sepanjang siasatan. – KOSMO! ONLINE


Peniaga nasi lemak didenda RM8,000, simpan pelekat gigi palsu
Oleh MUHAMMAD SHAHIZAM TAZALI

5 Mei 2023, 6:20 pm
MELAKA – Padah menyimpan pelbagai barangan curi termasuk mentega kacang dan produk pelekat gigi palsu, seorang peniaga nasi lemak didenda RM8,000 oleh Mahkamah Sesyen di sini, hari ini.
Hakim Darmafikri Abu Adam menjatuhkan hukuman itu terhadap Wan Azrul Affendy Yunos, 48, yang membuat pengakuan bersalah sejurus pertuduhan pilihan dibacakan oleh jurubahasa mahkamah.
Mengikut pertuduhan, tertuduh didapati dengan niat curang telah menerima harta curi keseluruhan berjumlah RM8,000 kepunyaan kedai Watson cawangan Taman Paya Rumput Utama, pasar raya Econsave cawangan Lebuh Ayer Keroh dan Sungai Udang serta kedai 99 Speedmart Batu Berendam.
Perbuatan itu dilakukan kira-kira pukul 1.20 petang di sebuah rumah di No S1 118, Jalan Ayer Molek Perdana 5, Taman Ayer Molek Perdana dalam daerah Melaka Tengah.
Sabit kesalahan tertuduh boleh dikenakan hukuman penjara sehingga lima tahun atau dengan denda atau kedua-duanya mengikut Seksyen 411 Kanun Keseksaan.
Mengikut fakta kes, tertuduh ditangkap di sebuah chalet di Pengkalan Balak, Alor Gajah susulan hasil siasatan pihak polis berhubung kejadian curi di beberapa buah pasar raya.

Antara barangan dicuri adalah mentega kacang, pencuci muka, ubat gigi, pelekat gigi palsu, pewangi badan, minyak wangi, coklat dan minyak rambut bernilai keseluruhan RM8,000 yang dirampas daripada tertuduh.
Hasil siasatan, tertuduh mengaku membeli semua barangan curi itu daripada dua lelaki termasuk seorang warga Indonesia sebelum menjualnya secara dalam talian.
Terdahulu, pendakwaan dikendalikan Timbalan Pendakwa Raya Aliff Asraf Anuar Sharuddin memohon agar hukuman berat diberikan sebagai pengajaran terhadap tertuduh dan masyarakat.
Peguam Lailawati Husain yang mewakili tertuduh bagaimanapun merayu hukuman diringankan dengan alasan anak guamnya telah insaf selepas direman 11 hari ketika siasatan kes itu bermula 25 Julai 2021, selain itu kesalahan pertamanya.
Selepas mendengar rayuan kedua belah pihak mahkamah kemudian memerintahkan tertuduh membayar denda sebanyak RM8,000 atau penjara 12 bulan jika gagal bayar. – KOSMO! ONLINE


Polis buru pencuri 200 kasut kaki kanan
Oleh KOSMO!

5 Mei 2023, 7:00 pm
LIMA, Peru  – Tiga individu memecah masuk sebuah kedai kasut yang terletak di tengah bandar Huancayo, Peru sebelum melarikan lebih 200 kasut, lapor akhbar New York Post semalam.
Bagaimanapun, barang curi itu bernilai sekitar AS$13,000 (RM57,674) itu tidak dapat dijual kerana semua kasut yang dilarikan adalah untuk kaki kanan.
Pencuri itu mungkin sukar menjual kasut-kasut tersebut melainkan pembeli tiada kaki kiri.
Berdasarkan klip video yang dirakam sistem televisyen litar tertutup (CCTV), tiga pencuri itu memecah masuk pada waktu tengah malam dan menggunakan basikal  roda tiga untuk melarikan kasut berjenama itu.
“Kami telah mengumpul bukti di tempat kejadian.
“Perkara yang luar biasa mengenai rompakan ini ialah kasut dari kaki kanan sahaja telah dicuri.

“Dengan rakaman dan cap jari, kami akan dapat mengesan individu tersebut,,” kata Ketua polis tempatan, Eduan Díaz. – Agensi


SWCorp Negeri Sembilan tutup 20 lokasi pembuangan sampah haram tahun ini
Oleh ZAKKINA WATI AHMAD TARMIZI

5 Mei 2023, 5:31 pm
SEREMBAN – Perbadanan Pengurusan Sisa Pepejal dan Pembersihan Awam (SWCorp) Negeri Sembilan telah menutup sebanyak 20 lokasi panas tempat pembuangan sampah haram di negeri ini.
Pengarahnya, Siti Yusnita Mohamad berkata, pada tahun lalu sahaja, terdapat 74 buah lokasi lain yang mengalami masalah sama turut telah ditutup.
“Setakat hari ini, sebanyak 20 lokasi pembuangan sampah haram telah dibersihkan atau diambil tindakan oleh pihak SWCorp yang melibatkan 79 tan sisa pepejal.
“Antara lokasi yang telah diambil tindakan tersebut termasuklah di Taman Seremban jaya, Taman Angsamas, Taman Bukit Kelisa, Kampung Bukit Chedang, Forest Heights, Persiaran Bandar Baru Nilai, simpang masuk KTM Senawang dan Bandar Baru Sunggala,” katanya ketika ditemui selepas operasi pembersihan sampah haram di Taman Seremban Jaya, Fasa 8, di sini hari ini.
Sementara itu, katanya, dalam operasi bersepadu berkenaan sebanyak 300 tan termasuk meliputi sisa industri dan komersial dibersihkan melibatkan bangunan pejabat terbiar dan terbengkalai.
“Sebenarnya, SWCorp telah mengadakan sebanyak 11 operasi sejak tahun 2022 dan sebanyak tiga kali operasi pembersihan telah dijalankan di kawasan ini.

“Lokasi pembuangan sampah haram di sini merupakan premis kedai yang terbiar dan terbengkalai kerana premis tersebut tidak berjaya dijual oleh pihak pemaju.
“Kami pernah menggunakan penghadang jalan untuk menutup laluan masuk ke kawasan ini namun terdapat aduan daripada orang awam dan ia terpaksa dibuka semula. Ini mengakibatkan pihak tidak bertanggungjawab kembali membuang sisa pepejal di kawasan tersebut dan keadaan semakin bertambah teruk,” ujarnya..
Dalam pada itu, Sitt Yusnita memaklumkan tidak menolak kemungkinan untuk memasang memasang kamera litar tertutup (CCTV) di kawasan berkenan bagi mengesan pelaku dan mengelakkan kejadian sama berulang. – KOSMO! ONLINE


Jaminan MITRA tidak terpalit isu penyelewengan dana
Oleh KAMARIAH KHALIDI

5 Mei 2023, 5:18 pm
PUTRAJAYA- Pengerusi Jawatankuasa Pasukan Petugas Khas (JPPK) Unit Transformasi Masyarakat India Malaysia (MITRA), Datuk Ramanan Ramakrishnan memberi jaminan bahawa unit itu tidak akan terpalit dengan sebarang isu penyelewengan dana.
Katanya, beliau bersama beberapa lagi ahli JPPK MITRA dilantik Perdana Menteri, Datuk Seri Anwar Ibrahim untuk memegang amanah bagi membantu kaum India khususnya golongan B40 di negara ini.
“Kita dilantik di sini untuk menolong kaum India, apa yang saya perlu buat saya sudah buat untuk memastikan semua berada dalam susunan.
“Saya boleh bagi jaminan MITRA tidak akan ada apa-apa kaitan dengan penyelewengan, itu saya boleh bagi jaminan tapi saya harap sama (pemohon) diberikan (dana) saling memberi kerjasama kerana bergantung kepada dua pihak dan bukan satu pihak sahaja,” katanya menerusi sidang akhbar selepas mempengerusikan sesi perbincangan program MITRA, di sini hari ini.
Dalam pada itu, Ramanan berkata, MITRA turut melanjutkan tempoh permohonan bagi geran kewangan sehingga 28 Mei depan dengan 1,227 permohonan telah pun diterima secara atas talian sehingga semalam yang bernilai RM443 juta.
Jelasnya, unit berkenaan akan bersikap telus dengan memaparkan setiap nama penerima geran serta organisasi di laman web rasmi MITRA.

“Tak perlu risau kerana kita sangat telus dan semua penerima, nama mereka akan dipamerkan di laman web. Mereka (pemohon) juga memberikan kebenaran kepada kami untuk paparkan nama mereka sebagai bukti bahawa kami telah mengeluarkan dana tersebut,” ujarnya. – KOSMO! ONLINE


Remaja intai bini orang dalam tandas diberkas
Oleh IVAN AMIRUL

5 Mei 2023, 5:11 pm
RANAU – Polis Ranau menahan seorang remaja lelaki selepas disyaki mengintai serta merakam seorang wanita di dalam tandas sebuah stesen minyak pada 29 April lalu.
Ketua Polis Daerah Ranau, Deputi Superintendan Simiun Lomudin berkata, siasatan mendapati suspek berusia 19 tahun itu bertindak merakam mangsa di dalam tandas menggunakan telefon bimbit miliknya.
Katanya, mangsa dan suaminya dalam perjalanan ke Kota Kinabalu sebelum berhenti seketika di stesen minyak itu untuk berehat dan menggunakan tandas.
“Bagaimanapun, terdapat pergerakan mencurigakan di atas dinding tandas ketika mangsa sedang membuang air kecil dan mengesan sebuah telefon sedang membuat rakaman.
“Mangsa wanita itu kemudiannya bergegas keluar dari tandas dan mengenal pasti lelaki disyaki melakukan rakaman berkenaan sebelum remaja itu diatahan,” katanya dalam kenyataan media, hari ini.
Mengulas lanjut, Simiun berkata, kes disiasat mengikut Seksyen 509 Kanun Keseksaan/Seksyen 8(1)(e) Ordinan Kesalahan Kecil Negeri Sabah (OKKNS). – KOSMO! ONLINE


Syed Hamadah dilantik Pengarah Urusan Kumpulan, CEO Tabung Haji
Oleh KOSMO!

5 Mei 2023, 6:14 pm
PETALING JAYA – Lembaga Tabung Haji (TH) mengalu-alukan pelantikan Syed Hamadah Syed Othman sebagai Pengarah Urusan Kumpulan dan Ketua Pegawai Eksekutif (CEO) TH yang baharu seperti yang diumumkan Menteri Di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar.
Pelantikan Syed Hamadah yang berkuat kuasa pada 6 Mei 2023 adalah bagi menggantikan Datuk Seri Amrin Awaluddin yang telah melengkapkan penggal perkhidmatan dua tahun sebagai Pengarah Urusan Kumpulan, CEO dan Ahli Lembaga TH pada 5 Mei lalu.
Pengerusi TH, Tan Sri Azman Mokhtar berkata, beliau yakin dengan kemahiran dan pengalaman luas yang dimiliki oleh Syed Hamadah.
“Beliau akan dapat meneruskan usaha memperkukuhkan TH dari segi tadbir urus dan operasi ke tahap yang lebih cemerlang dan membanggakan di masa hadapan,” katanya dalam kenyataan hari ini.
Azman berkata, ahli lembaga dan pengurusan kanan TH menzahirkan penghargaan kepada Amrin atas komitmen serta usaha beliau selama ini.
“Kami mengucapkan terima kasih kepada beliau mengatur strategi bagi mencapai aspirasi Hijrah 24 dalam melonjakkan aktiviti pengurusan haji, operasi cawangan dan pelaburan supaya TH terus kekal berdaya saing, mampan serta berwibawa selari dengan arus semasa dalam aspek pengukuhan struktur tadbir urus korporat dan inisiatif digitalisasi,”katanya.

Terdahulu, Syed Hamadah mempunyai pengalaman luas dalam sektor korporat dan beliau merupakan pengarah serta rakan kongsi di Actuarial Partners Consulting Sdn. Bhd.
Beliau juga mempunyai pengalaman lebih daripada 25 tahun dan pakar dalam perundingan multinasional dan organisasi tempatan mengenai reka bentuk pencen, pembiayaan, perakaunan pencen, penggabungan dan pengambilalihan.
Sebelum ini, Syed Hamadah merupakan CEO Kumpulan Wang Persaraan dari 2018 hingga 2020, sebuah agensi yang bertanggungjawab mengurus dan melabur dana pencen kerajaan untuk faedah jangka panjang pesara kerajaan.
Beliau juga merupakan felo di Fakulti Aktuari dan Felo di Persatuan Aktuari Malaysia selain mempunyai Ijazah Kepujian dalam Matematik Aktuari dan Statistik dari Heriot Watt University, Edinburgh pada 1994. – KOSMO! ONLINE.


Lima kru bot termasuk tiga warga Myanmar ditahan
Oleh MASTURAH SURADI

5 Mei 2023, 5:34 pm
MERSING – Sebuah bot nelayan tempatan ditahan dalam rondaan OPS JAKSA semalam selepas disyaki menggajikan tiga warga asing untuk melakukan aktiviti menangkap ikan di perairan negara.
Pengarah Agensi Penguatkuasaan Maritim Malaysia (Maritim Malaysia), Zon Maritim Mersing, Komander Maritim Suhaizan Saadin berkata, pihaknya telah memeriksa dan menahan bot tersebut ketika sedang menangkap ikan dengan menggunakan pukat tunda di kedudukan lebih kurang 3 batu nautika timur Pulau Tinggi pada pukul 6.30 petang semalam.
“Hasil pemeriksaan lanjut mendapati tiga daripada lima kru bot nelayan tempatan tersebut merupakan warga Myanmar tidak memiliki kelulusan bertulis atau permit kerja dari Ketua Pengarah Perikanan.
“Semua kru bot nelayan Kelas C tersebut termasuklah dua terdiri dari warga tempatan merupakan tekong berusisa lingkungan 35 hingga 51 tahun.
“Kesemua yang ditahan dan disiasat disyaki melakukan kesalahan di bawah Akta Perikanan 1985 kerana melanggar syarat sah lesen iaitu menggajikan kru warga asing tanpa kebenaran Ketua Pengarah Perikanan dan Akta Imigresen 1959/63 kerana tidak memiliki dokumen pengenalan diri yang sah,” katanya dalam kenyataan hari ini.
Katanya, bot serta kru ditahan bersama 600 kilogram hasil laut dan dibawa ke jeti Maritim Malaysia Teluk Gading sebelum diserahkan kepada pegawai penyiasat Maritim Malaysia untuk siasatan lanjut. – KOSMO! ONLINE


Suami tertekan bebanan rumah tangga goncang isteri selepas disahkan hamil
Oleh KOSMO!

5 Mei 2023, 6:00 pm
BEIJING – Seorang suami menangis ketika menggoncang isterinya di luar sebuah hospital di wilayah Hubei, China kerana tertekan akibat masalah kewangan, lapor laman berita Thaiger semalam.
Berdasarkan gambar yang tular di media sosial China, wanita hamil itu pengsan selepas si suami menggoncang badannya sambil menjerit.
Pasangan itu dikatakan berkahwin baru-baru ini. Lelaki itu membawa isterinya yang tidak sihat ke hospital di mana wanita itu disahkan hamil.
Khabar gembira itu bertukar duka kerana pasangan itu tidak mampu menyara anak berikutan masalah kewangan.
Wanita berkenaan dikatakan menganggur dan hanya bergantung kepada pendapatan suaminya sebanyak 5,120 yuan (RM3,288) sebulan.
Selepas menerima berita kehamilan itu, lelaki tersebut beremosi apabila mengira perbelanjaan mereka di masa hadapan.

Lelaki itu kecewa apabila teringat bahawa isterinya baru-baru ini membeli set kosmetik mahal berharga 3,800 yuan (RM2,439).
Dia buntu kerana perlu membayar pinjaman kereta dan elaun bulanan yang diberikan kepada isterinya sebanyak 5,000 yuan (RM3,209).
Disebabkan enggan kehilangan anak dalam kandungan, satu-satunya perkara yang boleh dilakukan untuk melepaskan kemarahan adalah dengan menggoncang badan isterinya.
Dia juga gagal menahan air mata dan menangis di atas lantai hospital. – Agensi


Remaja tikam sepupu, tanam mayat tepi ladang jagung
Oleh KOSMO!

5 Mei 2023, 5:10 pm
BANGKOK – Seorang remaja menyerah diri kepada polis selepas membunuh sepupunya berhubung satu pertikaian sebelum menanam mayat mangsa di sebuah padang di Thailand, lapor laman berita Thaiger.
Anggota polis dari Balai Polis Laem Chabang dan unit penyelamat Sawang Prateep Sri Racha menemui mayat mangsa yang ditanam di sebuah padang berhampiran ladang jagung di wilayah Chon Buri semalam.
Siasatan bermula selepas Om-rup-tepe, 18, datang ke Balai Polis Laem Chabang untuk menyerah diri.
Remaja itu mengaku membunuh sepupu lelakinya, Yong, 35, selepas berbalah semasa mereka mabuk di sebuah kem pekerja dekat lokasi kejadian.
Selepas bertikam lidah, suspek mula bergaduh dengan sepupunya dan akhirnya menikam mati mangsa.
Dia kemudian menyeret mayat lelaki itu ke seberang jalan dan menanamnya. Suspek menutup kubur itu dengan menggunakan pokok jagung.

Selepas pulang ke rumah dan tidur, dia berasa bersalah dan memilih untuk menyerah diri di Balai Polis Laem Chabang.
Pagi semalam, polis menghubungi saudara-mara mangsa dan mengiringi mereka ke lokasi mayat itu ditanam.
Memandangkan lokasi kejadian berada di bawah bidang kuasa Balai Polis Nong Kham, suspek diserahkan untuk siasatan lanjut dan berdepan tindakan undang-undang. – Agensi


Cuaca panas: Hati-hati ular menyorok dalam tandas, almari
Oleh NIK NUR IMAN WAHYU

5 Mei 2023, 6:04 pm
PETALING JAYA – Cuaca panas yang melanda negara ketika ini mengundang kehadiran reptilia seperti ular ke dalam rumah untuk mencari kawasan sejuk dan lembap.
Menerusi perkongsian Public Health Malaysia (PHM), orang ramai perlu peka dengan tempat-tempat berisiko yang boleh menjadi sarang ular.
Reptilia ini kebiasaannya memilih kawasan-kawasan sejuk dan lembab seperti tandas, almari baju, stor dan bilik tidur yang gelap.
“Tandas, stor yang gelap serta bilik gelap berisiko menjadi menjadi sarang ular. Ular yang bersaiz kecil biasanya memilih kasut,” katanya.
Tambahnya, PHM menyarankan beberapa langkah sebagai langkah berjaga-jaga daripada kewujudan ular ini.
Poste info yang dikongsi PHM di Facebook.
“Pastikan lubang dan ruang bawah pintu ditutup rapat. Sentiasa berjaga-jaga, ketuk kasut terlebih dahulu sebelum memakai.

“Kemas rumah, buang longgokan barang yang tidak digunakan,” ujarnya. – KOSMO! ONLINE


16 pemborong utama mula edar gula di Pantai Timur – KPDN
Oleh MUHAMMAD NAJIEB AHMAD FUAD

5 Mei 2023, 5:49 pm
PUTRAJAYA – Sebanyak 16 pemborong utama gula mula mengedarkan bekalan bahan berkenaan di dua negeri Pantai Timur iaitu Kelantan dan Terengganu hari ini.
Ketua Setiausaha Kementerian Perdagangan Dalam Negeri dan Kos Sara Hidup (KPDN), Datuk Azman Mohd. Yusof berkata, pengedaran itu melibatkan enam pemborong utama di Kelantan dan 10 pemborong utama di Terengganu.
Katanya, hasil laporan Task Force Op Manis negeri Kelantan, sebanyak 280 premis melibatkan 263 pemborong dan peruncit serta 17 pasar raya telah diperiksa dan mendapati bekalan gula ada hasil pengedaran termasuk penghantaran yang dibuat oleh enam pemborong utama.
“Pasar raya utama iaitu Mydin telah menerima jumlah bekalan gula tertinggi pada hari ini dengan menjadikan jumlah stok bekalan gula sebanyak 71,040 kilogram (kg) daripada syarikat MSM.
“Manakala pasar raya yang mengambil bekalan dengan Distribution Centre (DC) seperti Econsave, Aeon Mall, Giant dan Lotus masih lagi mempunyai bekalan namun tidak mampu memenuhi permintaan setempat dan sedang menunggu penghantaran,” katanya dalam kenyataan di sini hari ini.
Azman berkata melalui Task Force Op Manis KPDN Terengganu pula, sebanyak 148 premis melibatkan pemborong, peruncit dan pasar raya menerima bekalan hasil edaran daripada 10 pemborong utama.

“Pemborong utama iaitu Shanghai Hung Chong Sdn. Bhd. menerima jumlah bekalan gula tertinggi pada hari ini iaitu sebanyak 45,360 kg daripada syarikat CSR.
“Hasil laporan yang diterima mendapati negeri Terengganu menerima bekalan gula tertinggi iaitu sebanyak 141,768 kg daripada MSM dan 127,760 kg daripada CSR,” ujarnya.
Jelasnya, KPDN turut melakukan pemeriksaan ke atas 116 pemborong selain menerima dua aduan berhubung bahan berkenaan, namun tiada kes direkodkan di dua negeri tersebut.
“Ketika ini di Kelantan mempunyai sebanyak 147,840 kg gula manakala di Terengganu 269,528 kg,” katanya. – KOSMO! ONLINE


Pemuda minta pandangan, tidak sengaja pesan makanan tak halal
Oleh NIK NUR IMAN WAHYU

5 Mei 2023, 5:56 pm
PETALING JAYA – Seorang lelaki meminta pendapat orang ramai selepas dia secara tidak sengaja makan makanan tidak halal yang dipesan melalui sebuah aplikasi perkhidmatan penghantar makanan.
Menerusi klip video yang dikongsi TikTok, lelaki itu mengakui kesilapannya kerana tidak memeriksa status makanan tersebut dengan teliti kerana terlalu lapar pada ketika itu.
“Pukul 1 pagi lapar, pesan makanan. Masa tengah makan pelik kenapa rasa macam lain. Macam tak biasa makan. Duduk fikir minyak apalah dia pakai,” katanya.
Amin kemudiannya memeriksa pesanannya dan terkejut apabila makanan itu dilabel tidak halal.
“Lepastu aku pergilah periksa dekat aplikasi tu. Sekali aku pandang, teliti betul-betul, Ya Allah ‘non’ halal.
“Awak semua tolong bagi pendapat. Subhanallah, Allahuakbar. Aku ‘first time’ (pertama kali) ini. Aku terlepas pandang pasal kedai,” ujarnya.

Melalui ruangan kapsyen, Amin sempat berseloroh mahu menyamak ususnya kerana termakan makan yang dipesan itu.
“Nak samak usus ke macam mana,” katanya.
Rata-rata orang ramai berkongsi pandangan mengenai isu ini.
“Ya Allah, kesiannya awak. Istighfar banyak-banyak dan buat solat taubat minta ampun pada Allah kerana khilaf diri kita,” kata Umie.
“Tak sengaja tak apa. Dah tahu tak payah dah makan. Sabar sajalah Am. Dugaan mana-mana pun ada,” ujar Beydah Bolly. – KOSMO! ONLINE


Lelaki dijel 12 bulan, tertembak rakan disangka kijang
Oleh NOR AINNA HAMZAH

5 Mei 2023, 5:07 pm
JEMPOL – Seorang lelaki dijatuhkan hukuman penjara 12 bulan dan denda RM2,000 selepas mengaku bersalah di Mahkamah Majistret Bahau, di sini, hari ini atas tuduhan tertembak rakannya semasa memburu di Jelebu, bulan lalu.
Tertuduh yang hanya bekerja kampung, Amran Abd Radzak, 52, membuat pengakuan berkenaan selepas pertuduhan dibacakan di hadapan Majistret Norshazwani Ishak.
Majistret turut memerintahkan dua bulan penjara jika gagal membayar denda tersebut dan di mahkamah sama, tertuduh turut berhadapan dengan dua pertuduhan lain iaitu memiliki senapang patah buatan sendiri dan dadah.
Bagaimanapun, tertuduh hanya mengaku salah bagi kesalahan dadah dan tidak bagi pertuduhan memiliki senapang patah buatan sendiri.
Berdasarkan pertuduhan pertama, tertuduh dengan niat telah menyebabkan kematian seorang lelaki di kawasan hutan Muka Sauk, Kuala Klawang, Jelebu kira-kria pukul 3 pagi, 24 April lalu.
Tertuduh didakwa mengikut Seksyen 304A Kanun Keseksaan yang membawa hukuman penjara dua tahun atau denda atau kedua-duanya sekali.

Bagi pertuduhan kedua, tertuduh didakwa memiliki selaras senapang patah buatan sendiri, 13 butir peluru hidup dan tiga butir kelongsong peluru di lokasi sama pada 26 April lalu (kesalahan di bawah Seksyen 8(a) Akta Senjata Api 1960).
Bagi pertuduhan ketiga, pada 25 April kira-kira 5 pagi, di pekarangan Balai Polis Titi di Jelebu telah ada dalam milikan tertuduh satu peket plastik lutsinar berisi dadah disyaki jenis methamphetamine seberat 0.75gram (pertuduhan mengikut Seksyen 12 (2) Akta Dadah Berbahaya 1952).
Pendakwaan dijalankan oleh Timbalan Pendakwa Raya, Ahmad Loqman Hakim Ahmad Khairie, manakala tertuduh tidak diwakili peguam dan kes disebut semula 1 Jun ini. – KOSMO! ONLINE


Wanita Vietnam didakwa serang polis guna gunting
Oleh MUHAMMAD SHAHIZAM TAZALI

5 Mei 2023, 4:24 pm
MELAKA – Seorang wanita warga Vietnam dihadapkan ke Mahkamah Majistret di sini, hari ini atas dua pertuduhan menyerang dan menghalang seorang pegawai polis, bulan lalu.
Tertuduh, Nguyen Thi Cam Nhung, 28, bagaimanapun hanya mengaku bersalah bagi pertuduhan kedua, namun Majistret Nabilah Nizam menolak pengakuan tersebut susulan kenyataan dibuat tidak konsisten.
Mengikut pertuduhan pertama, tertuduh didakwa dengan niat menyerang dan menggunakan kekerasan jenayah terhadap Inspektor Mohd. Shahrol Firdaus Senawi dengan menggunakan sebilah gunting.
Sabit kesalahan tertuduh boleh dihukum penjara maksimum tiga bulan atau denda sehingga RM1,000 atau kedua-duanya sekali mengikut Seksyen 352 Kanun Keseksaan.
Bagi pertuduhan kedua, tertuduh didakwa dengan niat telah menghalang tugas rasmi seorang penjawat awam.
Sabit kesalahan tertuduh boleh dipenjara sehingga dua tahun atau denda maksimum sehingga RM10,000 atau kedua-duanya sekali mengikut Seksyen 186 Kanun Keseksaan.

Kesemua kesalahan itu dilakukan tertuduh kira-kira pukul 9.30 malam di Silverscape Resident, Element Mall, Jalan Syed Abdul Aziz dalam daerah Melaka Tengah pada 16 April 2023.
Difahamkan wanita tersebut bertindak mengacukan gunting selepas pegawai polis berkenaan cuba meleraikan pergaduhan antara tertuduh dengan teman lelakinya.
Terdahulu, pendakwaan yang dikendalikan Timbalan Pendakwa Raya J. Banusha mencadangkan jaminan sebanyak RM20,000 bagi setiap pertuduhan dengan dua penjamin warganegara.
Beliau turut mencadangkan syarat tambahan iaitu tertuduh perlu melapor diri di balai polis berhampiran sekali dalam setiap minggu dan pasport diserahkan kepada mahkamah.
Peguam Muhamad Syah Azlan Abdullah yang mewakili tertuduh merayu agar jaminan rendah diberikan dengan alasan tertuduh tidak bekerja dan mempunyai seorang anak orang kelainan upaya (autism) berusia tiga tahun.
Setelah mendengar hujah kedua-dua belah pihak, mahkamah membenarkan tertuduh diikat jamin sebanyak RM5,000 untuk setiap pertuduhan dengan dua orang penjamin warganegara.
Mahkamah kemudian menetapkan tarikh 13 Jun depan untuk sebutan semula kes dan serahan dokumen serta menyediakan jurubahasa Vietnam. – KOSMO! ONLINE


KJ calon PM dari DAP hanya pendapat peribadi – Kor Ming
Oleh SHAMSUL KAMAL AMARUDIN

5 Mei 2023, 4:45 pm
TELUK INTAN – Kenyataan bekas Ahli Parlimen Bangi, Dr. Ong Kian Ming, yang mahu calon Perdana Menteri daripada DAP disifatkan hanya pandangan peribadinya, bukan pendirian parti tersebut.
Naib Pengerusi DAP Kebangsaan, Nga Kor Ming menjelaskan parti tersebut tidak pernah menghalang mana-mana ahlinya mengeluarkan pandangan khususnya isu politik selaras dengan prinsip demokrasi.
“Baik Ahli Parlimen mahupun pemimpin (dalam DAP), mereka bebas untuk memberikan sebarang pendapat peribadi.
“Walau bagaimanapun, setiap daripada mereka itu adalah terikat dengan keputusan parti, jelas. Itu sahaja,” katanya pada sidang media selepas melakukan lawatan kerja ke Pasar Besar Teluk Intan, di sini hari ini.
Ahli Parlimen Teluk Intan itu diminta mengulas cadangan Kian Ming agar bekas Ketua Pemuda UMNO, Khairy Jamaluddin Abu Bakar, dan bekas Ketua Penerangan UMNO, Shahril Sufian Hamdan, menyertai DAP kerana parti itu tiada calon perdana menteri.
Bekas Timbalan Menteri Perdagangan Antarabangsa dan Industri itu memberikan cadangan tersebut ketika sesi temu bual ‘Keluar Sekejap’ bertajuk ‘Kenapa Melayu Tak Suka DAP?’. – KOSMO! ONLINE


Mesyuarat keselamatan PRN minggu depan
Oleh MOHD. HUSNI MOHD. NOOR

5 Mei 2023, 4:38 pm
PUTRAJAYA – Perincian persiapan dan persediaan keselamatan berhubung pengendalian Pilihan Raya Negeri (PRN) di enam buah negeri akan ditentukan minggu depan.
Pengarah Keselamatan Dalam Negeri dan Ketenteraman Awam (KDNKA), Datuk Seri Hazani Ghazali berkata, mesyuarat mengenainya akan dipengerusikan Ketua Polis Negara, Tan Sri Acryl Sani Abdullah Sani.
Beliau berkata, pihaknya menjangkakan kekuatan anggota dan pegawai akan dikekalkan sebagaimana Pilihan Raya Umum (PRU) lalu.
“Mungkin akan ada sedikit perubahan kerana ia hanya membabitkan enam negeri sahaja.
“Setakat ini, kami difahamkan sebanyak 3,200 pusat mengundi dan 17,000 saluran mengundi membabitkan enam negeri berkenaan,” katanya ketika ditemui selepas meninjau Kejohanan Tembak RMP Open Championship Level III di Kelab Menembak Sasaran Shapadu, di sini hari ini.
Katanya, beliau juga sudah mengarahkan ketua polis negeri di negeri terbabit untuk menggunapakai kekuatan anggota dan pegawai sedia ada.

Hazani yang juga Pengarah Operasi PDRM PRU15 yang lalu berkata, beliau yakin PRN kali ini berjalan lancar berdasarkan pengalaman mengendalikan PRU15 yang lalu.
“Saya tahu rakyat Malaysia cukup cerdik dan bijak serta takkan timbul kekecohan dan sebagainya nanti.
“PRU15 lalu berjalan dengan lancar dan mendapat kerjasama sepenuhnya daripada semua pihak malah, rakyat Malaysia sudah cukup berdisiplin,” katanya. – KOSMO! ONLINE


Biar pasukan peguam saya urus saman Mahathir – Anwar
Oleh MOHAMAD NAUFAL MOHAMAD IDRIS

5 Mei 2023, 4:51 pm
KUALA LANGAT – Perdana Menteri, Datuk Seri Anwar Ibrahim meminta pasukan peguamnya menguruskan tuntutan saman berjumlah RM150 juta yang dibuat bekas Perdana Menteri, Tun Dr. Mahathir Mohamad, dua hari lalu.
Bagaimanapun, beliau tidak dapat mengulas lanjut kerana saman tersebut baharu sahaja dikemukakan pasukan peguam Mahathir.
“Biar pasukan peguam saya (uruskan kes saman berkenaan),” katanya ringkas ketika ditemui pemberita selepas menunaikan solat Jumaat di Masjid Jamek As-Solihin, Kanchong Darat, hari ini.
Terdahulu, media melaporkan Mahathir memfailkan saman berjumlah RM150 juta terhadap Anwar berhubung dakwaan bahawa dia mengumpul kekayaan peribadi ketika berkuasa.
Bekas Ahli Parlimen Langkawi itu menuntut ganti rugi am RM50 juta dan teladan sebanyak RM100 juta.
Selain itu, Mahathir mendakwa kenyataan Anwar atas kapasitinya sebagai perdana menteri yang membawa kesan lebih teruk terhadap imej Mahathir berbanding kenyataan sama yang dibuat rakyat biasa. – KOSMO! ONLINE


Fahmi Fadzil nafi terlibat promosi pelaburan
Oleh KOSMO!

5 Mei 2023, 4:57 pm
PETALING JAYA – Menteri Komunikasi dan Digital, Fahmi Fadzil menafikan sekeras-kerasnya mengenai keterlibatan beliau dalam mempromosikan skim pelaburan seperti yang tular di media sosial ketika ini.
Ahli Parlimen Lembah Pantai itu berkata, satu laporan kepada Suruhanjaya Komunikasi Multimedia Malaysia (SKMM) juga telah dibuat berkaitan satu poster yang memaparkan gambarnya yang tular sejak semalam.
“Saya menerima tangkap layar ini sebentar tadi. Ini adalah palsu!
“Saya tidak pernah mempromosi mana-mana skim pelaburan seperti ini. Saya telah laporkan pada pihak SKMM,” jelasnya hari ini.
Poster yang memaparkan wajah Fahmi yang kini tular di media sosial adalah palsu.
Tambah Fahmi lagi, sekiranya sesiapa sahaja yang melihat iklan palsu atau pelaburan yang menipu, terus sahaja membuat laporan kepada pihak SKMM.
“Sekiranya anda melihat apa jua iklan palsu dan pelaburan yang berunsur penipuan di atas talian, sila laporkan di portal aduan SKMM,” ujarnya. – KOSMO! ONLINE.


Bela kuku panjang ibarat membela sekandang babi hanya mitos
Oleh NURUL IRDINA SUMALI

5 Mei 2023, 4:51 pm
PETALING JAYA – Membela kuku panjang ibarat membela sekandang babi, adalah kepercayaan palsu yang harus dihentikan masyarakat Islam pada masa kini.
Menurut seorang pengguna Twitter, Addien, dia berkongsi pencerahan mengenai isu membela kuku yang disamakan dengan membela sekandang babi merupakan mitos untuk dipercayai.
Katanya, di dalam Islam, menyimpan kuku panjang adalah bertentangan dengan sunnah Rasulullah kerana sunnah yang sebenarnya adalah memendekkan kuku.
“Had untuk menyimpan kuku, misai, bulu ketiak dan sebagainya adalah tidak melebihi 40 hari, pesanan Nabi Muhammad saw kepada para sahabat, berdasarkan kitab Al-Majmu’ Syarh al-Muhazzab 1/393,” jelasnya.
Menurut Addien, berdasarkan Imam an-Nawawi, 40 hari itu bukan bermaksud membela kuku sehingga tempoh tersebut kerana kadar tumbuh kuku setiap orang berbeza.
“Jadi potonglah sekiranya kuku atau bulu sudah panjang supaya bersih,” ujarnya.

Perkara itu dibangkitkan, apabila salah seorang pengguna Twitter yang dikenali sebagai Izzah bertanya berkenaan kesahihan hukum membela kuku panjang. – KOSMO! ONLINE


Rendang pemikat hubungan Shikin Maembong, Cat Farish
Oleh HANISAH SELAMAT

5 Mei 2023, 4:30 pm
PETALING JAYA – Siapa sangka hanya kerana sebekas rendang dua hati menjadi satu.
Itu yang berlaku kepada penyanyi rap yang juga komposer, Cat Farish bersama, kakak Emma Maembong, Shikin Maembong yang kini sedang dalam fasa berbunga cinta.
Kata pemilik nama penuh Siti Nur’ashikin Ismail, hubungan mereka berputik selepas bekas anggota kumpulan Ruffedge itu sama-sama mengikuti festival jualan Aidilfitri, Starvendor di Pusat Konvensyen KLCC pada Ramadan lalu.
“Kami ada berbual ketika sama-sama menyertai festival Aidilfitri, Starvendor di KLCC pada Ramadan lalu. Malah, anak saya juga rapat dengan anak-anaknya sewaktu mereka datang membantu.
“Ketika hari terakhir jualan, barulah saya berkesempatan singgah ke gerai jualannya dan diberitahu bahawa adik saya, Baby ada memesan rendang yang dijualnya,” ujar Shikin.
Sejak daripada situ, Shikin memberitahu hubungan mereka mulai rapat dan kini telah memasuki fasa bercinta selepas mengenali hati budi masing-masing.

Ketika ditanya tentang sifat dan keperibadian lelaki itu, Shikin menyifatkan Cat atau nama lengkapnya Farish Ramli, 49, mempunyai sifat kebapaan yang tinggi sehingga menjadi faktor utama pintu hatinya terbuka untuk mengenalinya.
“Abang (panggilan untuk Cat) mempunyai sifat kebapaan. Malaha nak perempuan saya, Putri Arianna juga pernah terpanggilnya sebagai ‘daddy’.
“Perkara itu menjadi isyarat ‘lampu hijau’ hubungan kami seperti direstui,” katanya.
Kata bekas menantu kepada cef selebriti terkenal, Chef Wan itu lagi, walaupun tempoh perkenalan mereka tidak sampai dua bulan, namun dia sudah melihat keistimewaan yang dimiliki lelaki itu terutama layanannya terhadap kanak-kanak.
“Anak saya (Arianna) juga sangat rapat dengan anak-anak Cat, terutama yang sulung. Jika sebelum ini Arianna pernah memberi amaran kepada saya supaya tidak berkawan dengan mana-mana lelaki. Tetapi kali ini berbeza pula,” jelasnya.
Tentang hala tuju hubungan mereka, Shikin menyerahkan perkara itu kepada Cat yang juga diterima baik oleh keluarganya.
“Setakat ini abang sudah berjumpa dengan adik beradik saya kecuali bapa ketika sambutan hari jadi Arianna baru-baru ini.
“Malah saya juga telah dibawa berjumpa dengan keluarganya di Ipoh, Perak ketika hari raya lalu. Tentang kahwin, abang ada cakap tentang perkara itu. Doakan urusan kami dipermudahkan,” kata Shikin.
Terdahulu, Shikin pernah mendirikan rumah tangga dengan Chef Riz yang juga anak kepada Datuk Redzuawan Ismail atau Chef Wan pada 2014 tetapi bercerai dua tahun kemudian. Hasil perkahwinan itu, mereka dikurniakan Putri Arianna.
Shikin kemudiannya berkahwin buat kali kedua pada Mac 2020. Bagaimanapun, mahligai yang dibina tanpa cahaya mata itu cuma bertahan selama dua tahun sebelum berpisah. – KOSMO! ONLINE


KPKT tubuh jawatankuasa penasihat tangani isu perumahan rakyat
Oleh SHAMSUL KAMAL AMARUDIN

5 Mei 2023, 4:32 pm
TELUK INTAN – Kementerian Pembangunan Kerajaan Tempatan (KPKT) menubuhkan panel penasihat khas bagi menangani isu dan masalah perumahan rakyat di negara ini.
Menterinya, Nga Kor Ming, berkata panel penasihat itu dianggotai 28 ahli yang pakar dalam bidang berkaitan dan diketuai oleh bekas Ketua Pengarah Perkhidmatan Awam, Tan Sri Mohd. Khairul Adib Abd. Rahman.
“Kami sentiasa bersikap tawaduk dan rendah hati dan sudi belajar daripada pakar-pakar termasuk dalam dan luar negara.
“Kita sudi belajar daripada mana- mana pihak, mana idea yang bagus kita akan laksanakan,” katanya pada sidang media selepas melakukan lawatan kerja di Pasar Besar Teluk Intan, di sini hari ini.
Beliau berkata demikian ketika diminta mengulas perkembangan pengumumannya sebelum ini berhubung keputusan kerajaan membawa masuk pakar daripada agensi perumahan Singapura, Lembaga Perumahan dan Pembangunan (HDB) bagi berkongsi kepakaran dalam sektor pembinaan perumahan di Malaysia.
Menurut Ahli Parlimen Teluk Intan itu, pakar HDB telah datang ke negara ini pada 29 Mac lalu untuk berkongsi pendapat mereka mengenai isu perumahan awam.

Selain Singapura, jelasnya, Malaysia juga ada mendapatkan pandangan daripada Korea Selatan susulan pemeteraian Memorandum Persefahaman (MoU) antara Kementerian Pembangunan Kerajaan Tempatan (KPKT) dengan negara tersebut pada 2019.
Sehubungan itu, beliau memaklumkan Duta Besar Republik Korea di Malaysia, Yeo Seung Bae, juga mengunjunginya minggu lalu untuk membincangkan perkara tersebut. – KOSMO! ONLINE


PNB umum persaraan Tun Arifin sebagai Pengerusi Kumpulan
Oleh KOSMO!

5 Mei 2023, 4:29 pm
PETALING JAYA – Permodalan Nasional Berhad (PNB) mengumumkan persaraan Tun Arifin Zakaria sebagai Pengerusi Kumpulan PNB dan Pemegang Amanah Yayasan Pelaburan Bumiputra (YPB) berkuat kuasa esok iaitu, 6 Mei.
Persaraan tersebut dibuat selepas Arifin menamatkan penggal perkhidmatannya selama dua tahun.
Presiden dan Ketua Eksekutif Kumpulan PNB, Ahmad Zulqarnain Onn, berkata, Arifin yang dilantik sebagai Pengerusi Kumpulan pada 2021, telah memainkan peranan penting dalam mengukuhkan tadbir urus syarikat.
“Di bawah kepimpinan beliau, PNB telah membangunkan rangka kerja dalaman bagi menilai pengarah dan ketua eksekutif, serta mentauliahkan kakitangan kritikal syarikat pelaburannya bagi memastikan kekuatan Lembaga Pengarah masing-masing,” katanya dalam kenyataan hari ini.
Tambahnya lagi, Arifin turut menerajui dan membimbing PNB dalam inisiatif Alam Sekitar, Sosial dan Tadbir Urus (ESG).
“Pada April 2022, PNB melancarkan Rangka Kerja Kelestarian PNB, yang bertujuan untuk menyampaikan manfaat bukan sahaja kepada pihak berkepentingannya tetapi juga untuk pasaran yang lebih luas dan negara.

“Kami ingin merakamkan setinggi-tinggi penghargaan kepada Tun Arifin bagi pihak Lembaga Pengarah dan Warga PNB di atas perkhidmatan dan kepimpinan cemerlang beliau sejak dua tahun lalu kepada pertumbuhan PNB, ASNB, dan Kumpulan Syarikat PNB.
“Pengalaman luas beliau dalam perkhidmatan awam amat berharga, dan kami berterima kasih atas legasi yang beliau tinggalkan,” ujarnya.
Sehubungan itu, katanya pelantikan Pengerusi Kumpulan PNB yang baharu akan dibuat dalam masa terdekat. – KOSMO! ONLINE


Watie kini tunang Shuib, nikah 23 Jun
Oleh Kosmo

6 Mei 2023, 8:19 pm
PETALING JAYA – Pelawak juga penyampai radio popular, Shuib selamat mengikat tali pertunangan bersama wanita pilihan, Watie Hanifiah hari ini.
Difahamkan, majlis pertunangan yang berlangsung di kediaman keluarga Watie di Shah Alam, hanya dihadiri keluarga terdekat kedua-dua belah pihak.
Dalam majlis tersebut, pihak Watie menerima tiga dulang hantaran daripada Shuib berupa manisan dan sirih junjung berbalas lima dulang iaitu sirih junjung, buah-buahan, samping, kasut dan manisan.
Pasangan itu bakal diijabkabulkan pada 23 Jun depan.
Mengakui hatinya berdebar-debar sejak semalam, Shuib hanya mengharapkan doa orang ramai agar perancangannya untuk mendirikan rumah tangga berjalan lancar.
“Saya berdebar-debar sejak beberapa hari lalu termasuk sepanjang mencari barang dan melakukan persiapan.

“Rasa lain, seronok dan terharu sebab melihat keluarga bekas mentua dan mak saya bersama dan pihak belah sana (keluarga Watie) disatukan.
“Dalam kehidupan memang tak sangka apa yang Allah SWT sajikan.
“Apa yang boleh diharapkan ialah doa daripada semua orang. Semoga semua doa itu menguatkan lagi membawa kita ke arah kehidupan paling baik,” ujarnya.
Sementara itu, Watie pula berharap ikatan yang bakal terjalin dengan Shuib Jun depan akan berjalan lancar berkat doa semua pihak.
“Alhamdulillah, semua berjalan lancar hari ini.
“Perasaan bercampur-baur dan saya mengharapkan semuanya dipermudahkan dan berkekalan selama-lamanya.
“Semoga hubungan dengan bakal suami mendapat doa daripada semua,” katanya.
Terdahulu, Shuib menamatkan teka-teki hubungannya bersama Watie dan mengakui bakal bernikah pada Jun depan.
Menerusi perkahwinan Shuib dan Allahyarham Siti Sarah Raisuddin, pasangan itu dikurniakan empat cahaya mata iaitu Uwais Alqarni, 12, Dzahira Talita Zahra, 10, Ariq Matin, 8, dan Ayash Affan berusia setahun lima bulan.
Pada 8 Ogos 2021, industri hiburan tanah air digemparkan dengan berita kematian Siti Sarah akibat jangkitan Covid-19. – KOSMO! ONLINE


Mayat lelaki ditemui terapung dalam sungai
Oleh SYED AZLAN SAYID HIZAR

6 Mei 2023, 11:52 pm
KANGAR – Satu mayat lelaki tanpa identiti ditemui terapung di Sungai Tambun Tulang berdekatan Kilang Padi Maju, Simpang Empat dekat sini kira-kira pukul 3 petang hari ini.
Ketua Polis Daerah Kangar, Asisten Komisioner Yusharifuddin Mohd. Yusop berkata, mayat tersebut tidak berbaju dan hanya berseluar panjang warna kuning.
“Hasil siasatan di lokasi kejadian tidak menemui sebarang kenderaan di sekitar lokasi mayat ditemui selain tiada sebarang indentiti serta kad pengenalan diri pada tubuh badan mangsa,” katanya dalam satu kenyataan di sini hari ini.
Yusharifuddin berkata, tiada mana-mana individu mengecam mayat tersebut ketika dibawa ke tebing sungai sebelum mayat itu dibawa ke Unit Forensik Hospital Sultanah Bahiyah, Alor Setar Kedah untuk bedah siasat dan ujian asid deoksiribonukleik.
Kata beliau, kes tersebut diklasifikasikan sebagai mati mengejut buat masa ini dan individu yang kehilangan ahli keluarga diminta menghubungi Balai Polis Simpang Empat. – KOSMO! ONLINE


Raja Charles III, Permaisuri Camilla selamat dimahkotakan
Oleh KOSMO!

6 Mei 2023, 9:19 pm
LONDON – Raja Charles III selamat dimahkotakan dalam majlis diraja yang disaksikan beratus-ratus tetamu berprofil tinggi di gereja Westminster Abbey, manakala berpuluh-puluh ribu rakyat jelata berkumpul di tengah London walaupun hari hujan untuk tidak melepaskan peluang menyaksikan detik bersejarah tersebut, lapor stesen penyiaran CNN hari ini.
Detik paling penting istiadat pertabalan menyaksikan Paderi Besar Canterbury, Justin Webly memakaikan Mahkota St. Edward berusia 360 tahun di kepala Raja Charles III.
Pemimpin Gereja Anglikan itu kemudian mengisytiharkan: “Tuhan Selamatkan Raja”.
Apabila Charles III diangkat menjadi raja selepas kemangkatan Ratu Elizabeth II pada September tahun lalu, istiadat hari ini merupakan pertabalan rasmi dan penting dari sudut keagamaan.
Ia menandakan bahawa selain menjadi ketua negara United Kingdom dan 14 negara Komanwel Raja Charles III  juga ditabalkan sebagai pemimpin tertinggi Gereja England.
Majlis hari ini berlangsung lebih dua jam, kira-kira satu jam lebih pendek daripada pertabalan Ratu Elizabeth II pada tahun 1953 dan mengekalkan tradisi pemahkotaan selama lebih 1,000 tahun.

Bagaimanapun, istiadat hari ini dimodenkan dalam beberapa aspek tertentu.
Raja Charles III kemudian mengangkat Sumpah Pertabalan dan menjadi raja pertama yang berdoa lantang semasa pertabalan baginda.
Selepas istiadat pertabalan Raja Charles III selesai, isterinya Queen Consort Camilla dipakaikan Mahkota Ratu Mary dalam upacaranya sendiri yang lebih singkat.
Baginda kini memakai gelaran rasmi Queen Camilla atau Permaisuri Camilla.
Majlis itu turut disertai dengan bacaan Injil oleh Perdana Menteri Britain, Rishi Sunak dan muzik gospel.
Selepas upacara pertabalan selesai, Raja Charles III dan Permaisuri Camilla kembali ke Istana Buckingham dalam perarakan lebih besar yang menampilkan 4,000 anggota tentera dan 250 ekor kuda.
Kemegahan acara itu diakhiri dengan tabik hormat diraja dan penampilan Raja Charles III serta kerabat diraja Britain. – Agensi


Panggil rakan sekerja ‘sayang’, ‘dear’ kesalahan gangguan seksual
Oleh KOSMO!

6 Mei 2023, 9:28 pm
PETALING JAYA – Panggilan ‘sayang’ atau ‘dear’ terhadap rakan sekerja, menghantar mesej berbaur seks selain menjalin hubungan sulit merupakan antara kesalahan yang boleh dikenakan tindakan tatatertib terhadap penjawat awam.
Perkara tersebut antara jenis gangguan seksual yang disenaraikan di dalam surat edaran bertarikh 7 April dimuat naik menerusi laman web Suruhanjaya Perkhidmatan Awam (SPA).
Berdasarkan Surat Edaran Senarai Semak Dokumen Tindakan Tatatertib Bengkel Tata Kelola Urusan Tatatertib 2023 itu, ia menjelaskan mengenai kesalahan berhubung kes gangguan seksual dan menjalinkan hubungan sulit.
“Bagi gangguan seksual secara lisan atau audio, kesalahan tersebut antaranya perkataan atau ayat yang diucapkan oleh pegawai yang mengganggu, misalnya panggilan ‘sayang’ atau ‘dear’.
“Gangguan seksual secara fizikal atau sentuhan pula, sekiranya aduan dibuat perlu dinyatakan secara spesifik, sebagai contoh sentuh, pegang, raba, cium, cubit, usap, peluk, merapati atau lain-lain.
“Seterusnya gangguan seksual secara visual (gambar atau WhatsApp) pula, perbuatan yang dilakukan seperti menghantar gambar tidak senonoh, berbaur seks dan ‘sexting’,” menurut surat tersebut.

Turut menjadi kesalahan bagi penjawat awam ialah menjalinkan hubungan atau hubungan sulit yang boleh dikenakan tindakan tatatertib.
Sementara itu, kesan gangguan seksual kepada mangsa antaranya seperti fikiran terganggu, perasaan kurang senang atau rasa terhina.
Justeru, aduan yang dikemukan berkaitan gangguan seksual ini perlu dinyatakan antaranya tempat bertugas semasa kesalahan berlaku, tempat, tarikh dan masa kejadian, perbuatan yang dilakukan serta lain-lain lagi.
Semua kesalahan itu boleh dikenakan tindakan tatatertib mengikut Peraturan 4A Peraturan-Peraturan Pegawai Awam (Kelakuan dan Tatatertib) 1993. – KOSMO! ONLINE


Pelancong Pulau Redang cemas feri terbakar tengah laut
Oleh MOHD AZLI ADLAN

6 Mei 2023, 8:35 pm
KUALA NERUS – Seramai 79 pelancong yang dalam perjalanan pulang dari pulau peranginan terkenal, Pulau Redang cemas apabila feri dinaiki mereka tiba-tiba terbakar di perairan Pulau Bidong di sini hari ini.
Sewaktu kejadian pada pukul 2.40 petang itu, feri yang membawa kesemua penumpang tersebut sedang menuju ke Terminal Feri Taman Tamadun Islam, Kuala Terengganu.
Pengarah Maritim Terengganu, Kepten Maritim Mohd. Khairulanuar Abd. Majid berkata, pasukan Maritim Malaysia (APMM) bergegas ke lokasi kejadian sebaik menerima laporan berhubung insiden terbabit.
“Dua aset APMM iaitu bot Perkasa 1248 dan bot Pengawal 16 yang sedang mengadakan rondaan di sekitar perairan tersebut telah diarahkan untuk melakukan kerja-kerja penyelamatan.
“Kesemua 79 mangsa berjaya diselamatkan sebelum dipindahkan ke sebuah feri lain milik sebuah resort di Pulau Redang,” katanya.

Mohd. Khairulanuar berkata, siasatan akan dilakukan bagi mengenalpasti punca kebakaran feri berkenaan.

Beliau juga berharap aspek keselamatan perlu ditingkatkan dan dititik berat dalam sebarang aktiviti di laut bagi mengelak sebarang perkara tidak diingini. – KOSMO! ONLINE


Lelaki Russia tukar jantina untuk elak berperang di Ukraine
Oleh KOSMO!

6 Mei 2023, 8:00 pm
MOSCOW – Golongan lelaki di Russia terdesak menukar jantina mereka untuk mengelak kerahan menyertai pasukan tentera Presiden Vladimir Putin di Ukraine, demikian menurut laporan akhbar Daily Star semalam.
Moscow akan mengetatkan undang-undang berkaitan jantina untuk menghentikan perbuatan tersebut.
Menurut Daily Star, Putin setakat ini kehilangan seramai 770,000 askar dalam pertempuran dengan lebih 570,000 anggota tentera cedera teruk dan tidak dapat kembali berperang.
Perkembangan itu didakwa mendorong lebih ramai lelaki Russia mencari jalan untuk mengelak menyertai perang Ukraine.
Menteri kehakiman Rusia, Konstantin Chuychenko berkata, kerajaan mencari ‘langkah ke arah mengekalkan nilai keluarga’ terutamanya di Russia di mana orang ramai boleh menukar jantina dengan hanya mengisi borang tanpa perlu menjalani pembedahan.
“Langkah ini akan membolehkan kami menolak perbuatan menukar jantina semata-mata dengan mengisi borang.

“Seseorang yang menukar jantina dalam pasport tanpa perubahan pada fizikal mereka, boleh berkahwin dan mengambil anak angkat. Ini akan mengakibatkan pelbagai komplikasi undang-undang,” katanya.
Sesi undian peraturan baharu itu akan diadakan minggu depan dan akan disegerakan melalui Parlimen menjelang 15 Mei ini.
Menurut statistik rasmi, hanya 2,700 lelaki menukar jantina di Russia antara 2018 hingga  2022, bagaimanapun tiada angka baharu dikeluarkan sejak perang Ukraine tercetus. – Agensi


Bau busuk bawa penemuan mayat wanita dalam longkang
Oleh NUR SYAZWANA MANSOR

6 Mei 2023, 11:59 pm
SUNGAI PETANI – Mayat seorang wanita dipercayai warga tempatan ditemui di dalam longkang belakang sebuah rumah di Taman Perpaduan, Bakar Arang, dekat sini pada petang tadi.
Ketua Polis Daerah Kuala Muda, Asisten Komisioner Zaidy Che Hassan berkata, polis menerima laporan tentang penemuan mayat itu daripada orang awam kira-kira pukul 5.47 petang tadi.
“Sepasukan anggota dihantar ke lokasi dan menemui mayat hanya memakai baju kelawar tanpa pakaian dalam. Hasil siasatan awal, seorang saksi memberitahu terhidu bau busuk dari belakang rumah.
“Pada mulanya dia menyangka bau itu datang dari dalam tandas lalu mencuci tandas rumahnya itu, namun bau busuk masih tidak hilang. Saksi itu kemudian membuka pintu belakang rumanhya dan menemui mayat seorang wanita di dalam longkang,” katanya di sini hari ini.
Zaidy berkata, Unit Forensik Ibu Pejabat Polis Kontinjen (IPK) Kedah telah melakukan pemeriksaan di tempat kejadian dan mayat wanita itu dihantar ke Hospital Sultan Abdul Halim (HSAH) untuk bedah siasat.
Kata beliau, sesiapa yang menyaksikan kejadian atau kehilangan ahli keluarga diminta tampil membuat laporan di balai polis terdekat dan buat masa ini polis mengklasifikasikan kes sebagai mati mengejut sementara menunggu keputusan bedah siasat. – KOSMO! ONLINE


Sukan SEA Kemboja 2023: Skuad wanita tewas tipis kepada Filipina
Oleh MUHAMAD ARDIE PUTRA SUHAIMI

6 Mei 2023, 11:20 pm
PHNOM PENH – Skuad bola sepak wanita kebangsaan hampir membuatkan pasukan bertaraf bintang, Filipina ‘berputih mata’ sebelum tewas 0-1 pada aksi kedua Kumpulan A temasya Sukan SEA Kemboja 2023 sebentar tadi.
Pada perlawanan di Stadium Army itu, skuad Malayan Tigress kendalian Soleen Al-Zoubi mempamerkan semangat juang tinggi untuk menafikan cabaran jaguh Asia Tenggara itu.
Pasukan Filipina dilihat agak bergelut untuk menembusi benteng pertahanan skuad negara yang diketuai kapten pasukan, Steffi Sarge Kaur selain penjaga gol, Nur Ezza Ashikin turut cemerlang menepis setiap percubaan lawan.
Ketika saingan seperti berkesudahan 0-0, Filipina merentap emosi pemain negara apabila menjaringkan gol pada masa kecederaan hasil tandukan Sarina Isabel Calpo menerusi gerakan set piece.
Kekalahan 0-1 itu menyaksikan skuad negara memerlukan keajaiban untuk mara ke peringkat separuh akhir temasya dwitahunan kali ini selepas turut tewas kepada Vietnam 0-3 pada perlawanan pertama, Khamis lepas.
Soleen akan melengkapkan jadual pada aksi terakhir peringkat Kumpulan A menentang Myanmar pada Selasa depan. – KOSMO! ONLINE


Sukan SEA Kemboja 2023: Hilang fokus punca kalah
Oleh MUHAMAD ARDIE PUTRA SUHAIMI

6 Mei 2023, 11:32 pm
PHNOM PENH – Kegagalan memberikan tumpuan penuh menjadi faktor utama skuad bawah 22 (B-22) negara tewas 0-2 kepada Thailand dalam aksi kedua Kumpulan B temasya Sukan SEA Kemboja 2023 petang tadi.
Pada aksi di Stadium Prince itu, skuad Gajah Perang tidak mempunyai masalah untuk meraih tiga mata berharga hasil jaringan Anan Yodsangwal dan Yotsakon Burapha.
Ketua jurulatih skuad B-22, E. Elavarasan percaya barisan pemain negara telah menunjukkan perkembangan positif walaupun mereka kini berdepan tugas getir apabila perlu menewaskan juara bertahan, Vietnam, Isnin nanti
“Malaysia bukanlah pasukan yang lemah. Kami memulakan permainan hari ini dengan baik bolos satu gol tetapi selepas itu barisan pemain mula hilang tumpuan.
“Kalau kita dapat gol pun semangat akan naik juga dan dengan keadaan cuaca (panas) macam ini, siapa yang jaringkan gol dulu mereka akan dapat fokus untuk bertahan.
“Paling penting mentaliti pemain kami, mereka mahu bermain, mereka mahu menang dan saya yakin perlawanan seterusnya kami akan buat lagi baik,” katanya selepas perlawanan.

Sementara itu, ketua jurulatih Thailand, Ithsara Sritharo mengakui sangat gembira dengan keputusan yang diraih tetapi menganggap slot ke separuh akhir masih belum terjamin buat mana-mana negara.
“Ini adalah kemenangan hasil daripada usaha pemain. Selepas ini kami perlu melihat keadaan pemain dan kemungkinan kami perlu melakukan penggiliran pemain,” katanya. – KOSMO! ONLINE


Putera Harry, Andrew diketepikan di majlis pemahkotaan Raja Charles III
Oleh KOSMO!

6 Mei 2023, 10:00 pm
LONDON – Putera Harry dan Putera Andrew menghadiri majlis pertabalan Raja Charles III hari ini tetapi kedua-dua mereka tidak diberikan sebarang peranan rasmi dalam istiadat tersebut.
Anak lelaki bongsu Raja Charles III itu dan isteri warganegara Amerika Syarikatnya, Meghan melepaskan kewajipan diraja pada 2020 dan sejak itu, mereka  melancarkan kecaman terhadap monarki Britain.
Putera Andrew yang merupakan adik   Raja Charles III, ‘dibekukan’ kerana kaitan beliau dengan eksekutif kewangan kontroversi, mendiang Jeffrey Epstein dan dakwaan pencabulan yang diselesaikan di luar mahkamah.
Harry, 38, memakai gelaran Duke of Sussex dan Andrew, 63, yang diberikan gelaran Duke of York, menghadiri majlis pertabalan Raja Charles III di gereja Westminster Abbey, London tetapi tidak melakukan sebarang tugas rasmi.
Kedua-dua mereka juga tidak menyertai perarakan awam di belakang kereta kuda rasmi, Gold State Coach yang membawa Raja Charles III dari Westminster Abbey pulang ke Istana Buckingham selepas majlis pertabalan baginda selesai tetapi mereka muncul di balkoni istana.
Harry merupakan pewaris takhta kelima di belakang abangnya Putera William dan tiga anak beliau iaitu Putera George, Puteri Charlotte dan Putera Louis.

Putera Andrew pula adalah pewaris takhta kelapan selepas Putera Harry dan anak-anaknya iaitu Putera Archie dan Puteri Lilibet.
Isteri Putera Harry, Meghan berada di California bersama anak mereka sekali gus mengelakkan interaksi yang kekok dengan mentuanya. – AFP


258 kediaman terjejas akibat ribut di Kampung Melayu Majidee
Oleh KHAIRUL MOHD. ALI

6 Mei 2023, 7:02 pm
JOHOR BAHRU – Jumlah keseluruhan kediaman yang terjejas akibat kejadian ribut di Kampung Melayu Majidee di sini kelmarin sebanyak 258 buah.
Timbalan Menteri Pembangunan Kerajaan Tempatan, Akmal Nasrullah Mohd. Nasir berkata, ia jumlah akhir yang diterima Jabatan Kebajikan Masyarakat (JKM) selepas semua mangsa selesai membuat pendaftaran.
Beliau yang juga Ahli Parlimen Johor Bahru berkata, pihaknya berharap bantuan awal diumumkan Menteri Besar, Datuk Onn Hafiz Ghazi kelmarin akan diberikan secara sama rata kepada semua keluarga terjejas.
“Sebagai bantuan segera, Pejabat Ahli Parlimen Johor Bahru akan menyalurkan peruntukan sebanyak RM80,000 kepada yang terjejas pada minggu ini juga. Saya tahu jumlah itu mungkin tidak besar, tetapi ia akan disegerakan.
“Sumbangan diberi bukan sahaja dalam bentuk kewangan tetapi juga keperluan harian termasuk makanan dan sebagainya,” katanya kepada pemberita selepas melawat beberapa kediaman yang terjejas dalam kejadian ribut di Kampung Melayu Majidee di sini hari ini.
Dalam pada itu, Akmal Nasrullah turut berharap kerajaan negeri melaporkan kejadian yang berlaku kepada Agensi Pengurusan Bencana Negara (Nadma) memandangkan kerajaan negeri mempunyai akses kepada dana Nadma.

Semalam, Onn Hafiz memaklumkan kerajaan negeri akan memberikan bantuan awal berjumlah RM3,000 kepada keluarga yang terjejas akibat kejadian ribut di kawasan berkenaan. – KOSMO! ONLINE


Johor terima tempias Singapura naikkan duti setem beli rumah
Oleh MOHAMAD FAIZAL HASHIM

6 Mei 2023, 6:45 pm
JOHOR BAHRU – Langkah kerajaan Singapura menaikkan duti setem beli rumah untuk warga asing mampu memberi impak buat kerajaan negeri dalam mencari jalan penyelesaian menangani isu lebih 6,000 unit kediaman tidak terjual di negeri ini.
Pengerusi Jawatankuasa Perumahan dan Kerajaan Tempatan Negeri, Datuk Mohd. Jafni Md Shukor berkata, salah satu strategi dengan mengadakan Expo Perumahan Johor yang dijadualkan berlangsung pada Julai ini bagi menarik pembeli berpotensi dari Singapura.
“Sebanyak 21,000 unit kediaman tidak terjual termasuk berharga RM500,000 ini akan ditawarkan bukan sahaja kepada bangsa Johor, tetapi rakyat negeri lain dan pembeli berpotensi dari Singapura. Ekspo selama empat hari itu melibatkan penjualan rumah daripada pelbagai kategori seperti rumah mampu milik Yang berharga bawah RM150,000 dan rumah mahal Yang berharga RM500,000 ke atas malah ada yang bernilai jutaan ringgit.
“Kita sudah terima 40 pemaju perumahan di Johor untuk terlibat sama dalam ekspo perumahan ini yang akan menjadi antara ekspo perumahan terbesar di Malaysia. Dengan penganjuran ekspo ini, saya yakin akan mengurangkan jualan perumahan tidak terjual di negeri ini,” katanya ketika ditemui di Majlis Sambutan Hari Raya Aidilfitri di Dewan Raya Putra, Bandar Putra Kulai di sini, hari ini.
Minggu lalu, Singapura menggandakan kadar cukai bagi warga asing yang membeli hartanah kediaman daripada 30 peratus kepada 60 peratus bertujuan mengelakkan daya apungan susulan permintaan hartanah mewah yang berlebihan daripada pembeli luar negara serta mengekalkan kemampuan memiliki rumah rakyat tempatan.
Bagi warga Singapura yang merancang membeli hartanah kediaman ketiga dan seterusnya, mereka perlu membayar kadar baharu 30 peratus, berbanding 25 peratus sebelum ini dan kadar 30 peratus itu juga tertakluk kepada penduduk tetap (PR) yang membeli hartanah kediaman kedua mereka.

Mengulas lanjut, Mohd. Jafni berkata, lebih 80 peratus daripada kediaman tidak terjual membabitkan kediaman jenis apartmen servis di kawasan bandar raya Johor Bahru serta di Iskandar Puteri. – KOSMO! ONLINE


Mahfuz mahu tumpang populariti saya – Sanusi
Oleh NORLIDA AKMAR IDROS

6 Mei 2023, 6:51 pm
ALOR SETAR – Menteri Besar Kedah, Datuk Seri Muhammad Sanusi Md. Nor menyifatkan tindakan Pengerusi Pakatan Harapan (PH) negeri, Datuk Mahfuz Omar memainkan isu bayaran ganti rugi kes saman fitnah sejak kebelakangan ini bagi menumpang popularitinya.
Menurut Muhammad Sanusi, Mahfuz tidak sepatutnya menuntut bayaran tersebut di laman sosial kerana proses pembayaran sedang diuruskan peguamnya.
“Saya dah serahkan duit kepada peguam saya seminggu dah, peguam sedang urus dengan peguam dia (Mahfuz). Saya dah kata hal ini peguam dengan peguamlah sebab kita dah lantik peguam masing-masing.
“Tak perlulah nak guna Facebook, TikTok dan sebagainya,” katanya ketika ditemui pemberita pada Majlis Rumah Terbuka Aidilfitri Pas di Kompleks Pas Kedah, di sini hari ini.
Katanya, proses pembayaran tersebut tentu mengambil masa untuk diselesaikan kerana perlu melalui kaedah yang betul termasuk mengira peratusan tuntutan lewat bayar.
“Saya serah kepada peguam untuk uruskan semua. Saya tak mahu campur hal peguam,” ujarnya.

Tambahnya, tindakan Mahfuz itu juga dilihat seperti mahu mencari publisiti murahan terutama menjelang Pilihan Raya Negeri (PRN) ini.
“Dia nak tumpang populariti saya. Dia telah tenggelam, kalau 31,000 (tewas dengan majoriti) apa jalan lagi nak naikkan nama dia balik.
“Saya dengar dia nak bertanding di Derga atau di Pengkalan Kundor, jadi siapa yang tengah ‘top’ sekarang ini, dia tumpang orang itulah,” ujarnya.
Kosmo! Online semalam melaporkan Mahfuz menuntut Muhammad Sanusi menyelesaikan bayaran ganti rugi kes saman fitnah sebanyak RM120,000 berserta kos tambahan dengan segera.
Menurut Mahfuz, beliau akan berbincang dengan peguamnya dalam masa terdekat untuk tindakan bersesuaian termasuk memfailkan notis kebankrapan atau menyita aset Menteri Besar Kedah itu jika bayaran masih tidak dibuat. – KOSMO! ONLINE


Penduduk bimbang bandar ‘ditelan’ lubang benam gergasi
Oleh KOSMO!

6 Mei 2023, 7:00 pm
BRASILIA, Brazil – Penduduk sebuah bandar di timur laut Brazil hidup ketakutan disebabkan fenomena lubang benam yang bukan sahaja menelan jalan dan rumah, malah turut menyebabkan kematian, lapor laman berita Thaiger semalam.
Kejadian yang menjejaskan 70,000 penduduk miskin di bandar Buriticupu, negeri Maranhao itu berpunca daripada penebangan hutan yang berleluasa dan kelemahan perancangan bandar.
Buriticupu berkembang pesat dalam tahun 1970-an dengan permulaan program perumahan pekerja luar bandar.
Bagaimanapun, aktiviti penebangan pokok untuk tujuan pembalakan telah mengurangkan jumlah pokok secara drastik sekali gus menghalang keupayaan tanah menyerap air hujan.
Aktiviti pembalakan ditambah dengan kekurangan sistem perparitan, telah menyebabkan masalah hakisan tanah yang teruk.
Penduduk setempat menamakan lubang-lubang benam yang terbentuk sebagai ‘vocorocas’ atau ‘tanah koyak’ dalam bahasa Orang Asli Tupi-Guarani.

Walaupun berasal daripada retakan permukaan kecil, lubang yang terbentuk menjadi semakin besar selepas hujan lebat dan akhirnya membentuk kawah gergasi.
Menurut pejabat datuk bandar, tujuh individu telah terkorban selepas terjatuh ke dalam vocorocas sejak 20 tahun lalu. Kira-kira 50 rumah runtuh dan lebih 300 kediaman lain kini berisiko.
Terdapat 26 lubang benam di bandar itu pada kedalaman mencecah 70 meter, kata pihak berkuasa. – Agensi


PM, isteri lawat pasangan pengantin hilang ibu
Oleh SITI NUR MAS ERAH AMRAN

6 Mei 2023, 6:07 pm
SEBERANG PERAI – Kehadiran Perdana Menteri, Datuk Seri Anwar Ibrahim sedikit sebanyak mengubati kesedihan pasangan pengantin yang baru kehilangan ibu di Kampung Pelet, Bukit Mertajam hari ini.
Anwar yang ditemani isteri, Datuk Seri Wan Azizah Wan Ismail tiba di majlis berkenaan pada pukul 4.20 petang dan menghabiskan masa kira-kira 20 minit beramah mesra bersama pasangan pengantin, Mohammad Farhan Mohd Nor,29, dan Nurul Fatienul Ain Mazlan,26.
Mohammad Farhan berkata, ibunya, Sabariah Daud, 54, yang menghantar kad undangan majlis perkahwinannya kepada Perdana Menteri meninggal dunia kira-kira pukul 6.40 pagi semalam akibat kegagalan buah pinggang.
“Memang tidak sangka PM akan datang dan terkejut beliau sudi menghadiri majlis kami yang tidak seberapa. Arwah ibu ada hantar undangan perkahwinan, cuma itulah, perasaan memang bercampur baur gembira, sedih apatah lagi tidak sempat arwah bertemu dengan PM hari ini.
“Kami ingin mengucapkan terima kasih kepada PM dan isteri kerana sudi hadir ke majlis perkahwinan ini dan kami berdua amat menghargainya,” katanya ketika ditemui pemberita di sini hari ini. – KOSMO! ONLINE


Proklamasi Orang Melayu bukan untuk pancing undi Melayu
Oleh NORLIDA AKMAR IDROS

6 Mei 2023, 7:14 pm
ALOR SETAR – Timbalan Presiden Pas, Datuk Seri Tuan Ibrahim Tuan Man menegaskan Proklamasi Orang Melayu yang ditandatangani Presiden, Tan Sri Abdul Hadi Awang dan beberapa pemimpin parti itu bukan bertujuan untuk memancing undi Melayu menjelang Pilihan Raya Negeri (PRN).
Menurut Tuan Ibrahim, proklamasi tersebut sebenarnya sudah bermula lebih awal lagi iaitu pada Mac lalu.
“Sebenarnya proklamasi ini sudah mula dengan awal, sebelum ada apa-apa berita tentang PRN lagi. Ia sepatutnya dibuat pada Mac, jadi tak ada kaitan dengan pilihan raya pun.
“Tetapi kerana masa itu semua premis yang dimohon tiba-tiba dibatalkan pada saat akhir sehingga menimbulkan keadaan untuk kita putuskan operasi gagasan ini dilakukan melalui pertubuhan atau individu yang menandatangani dan menyokong proklamasi tersebut,” katanya.
Beliau berkata demikian pada sidang akhbar pada Majlis Rumah Terbuka Aidilfitri Pas di Kompleks Kota Sarang Semut, di sini hari ini.
Kata Tuan Ibrahim lagi, Proklamasi Orang Melayu itu juga tidak membabitkan isu parti politik dan ia berada di luar kerangka politik.

Kosmo! Rabu lalu melaporkan beberapa pemimpin Pas termasuk presidennya, Tan Sri Abdul Hadi Awang menandatangani Proklamasi Orang Melayu yang dicetuskan oleh bekas Perdana Menteri, Tun Dr. Mahathir Mohamad.
Dalam pada itu, Tuan Ibrahim menegaskan Pas tiada kaitan dengan dakwaan wujudnya komplot untuk menjatuhkan Kerajaan Perpaduan termasuk memiliki akuan sumpah berkanun (SD).
Namun, pihaknya bersedia terhadap sebarang kemungkinan, selagi perkara itu berada dalam lingkungan Perlembagaan Persekutuan dan proses demokrasi negara. – KOSMO! ONLINE


Pekerja pembersihan jumpa wang hampir RM330,000 dalam sampah
Oleh KOSMO!

6 Mei 2023, 6:30 pm
TOKYO – Seorang pekerja pembersihan menemui wang berjumlah 10 juta yen (RM329,068) dalam plastik sampah di sebuah kemudahan pengumpulan di Sapporo, Jepun, lapor laman berita Sora News semalam.
Ketika kejadian pada 30 Januari lalu, pekerja itu cuba mengasingkan kertas untuk dikitar semula dari sisa sampah yang dikutip dari Wad Nishi dan Wad Teine.
Berdasarkan undang-undang Jepun, pemilik asal diberikan tempoh tiga bulan untuk menuntut wang tersebut bermula dari hari ia ditemui.
Terdapat 16 percubaan dilakukan oleh orang ramai untuk menuntut wang tersebut.
Mereka memberikan pelbagai alasan seperti membuang wang itu dalam kertas akhbar secara tidak sengaja atau ahli keluarga penghidap demensia tersilap membuangnya.
Bagaimanapun, penuntut tidak dapat menerangkan dengan tepat mengenai wang itu dan keadaan ia dijumpai.

Jadi pada 30 April lalu, pemilikan wang itu diserahkan kepada Bandar Sapporo. – Agensi


Sukan SEA Kemboja 2023: Karate ‘tuai’ dua pingat emas
Oleh MUHAMAD ARDIE PUTRA SUHAIMI

6 Mei 2023, 6:14 pm
PHNOM PENH – Atlet karate negara, C. Shahmalarani menepati ramalan apabila sumbangkan pingat emas dalam acara kumite indvidu wanita bawa 50 kilogram (kg) yang berlangsung di Pusat Konvesyen Chroy Changvar, Phnom Penh sebentar tadi.
Shahmalarani menceriakan kem Malaysia apabila unggul mengatasi jaguh Filipina, Tsukii Junna Villanueva selepas keputusan juri memihak kepadanya.
Keputusan ini menyaksikan atlet itu terus mempertahankan pingat emas yang dimenanginya ketika edisi di Hanoi pada tahun lalu.
“Syukur saya dapat mempertahankan pingat emas yang saya menang di Vietnam tahun lalu,” jelas Shahmalarani yang ditemui sejurus selepas dia dinobatkan sebagai pemenang.
Beberapa minit selepas, rakan sepasukan, Prem Kumar Selvam yang turun beraksi dalam acara kumite 55kg individu lelaki menentang wakil Thailand, Chanphet Setthapong.
Prem Kumar melakar kebangkitan dramatik pada 30 saat terakhir perlawanan apabila berjaya menyamakan kedudukan menjadi 3-3.

Keputusan seri itu terpaksa ditentukan oleh pihak juri yang kemudiannya memberikan kemenangan kepada Prem Kumar. – KOSMO! ONLINE


Sukan SEA Kemboja 2023: Skuad B-22 negara tumpas kepada Thailand
Oleh MUHAMAD ARDIE PUTRA SUHAIMI

6 Mei 2023, 7:03 pm
PHNOM PENH – Harapan skuad bawah 22 (B-22) negara untuk mencuri mata berharga tidak kesampaian selepas tewas 0-2 kepada Thailand pada aksi kedua Kumpulan B di Stadium Prince sebentar tadi.
Pada perlawanan tersebut, skuad kendalian E. Elavarasan itu membuat kejutan apabila merombak kesebelasan utama dengan meletakkan pemain seperti T. Saravanan dan Fergus Tierney mengemudi jentera serangan.
Keputusan tersebut ternyata memakan diri apabila skuad muda Harimau Malaya lebih banyak bertahan dengan Thailand yang dikendalikan oleh Ithsara Sritharo lebih banyak mendominasi perlawanan.
Peluang terbaik Gajah Perang hadir pada minit ke-27 tetapi percubaan yang dilakukan oleh Channarong Promsrikaew berjaya ditepis penjaga gol negara, Sikh Izhan Nazrel.
Bersambung pada separuh masa kedua, aksi dilihat lebih seimbang apabila Elavarasan memasukkan pemain seperti Mukhairi Ajmal dan Najmudin Akmal Kamal Akmal bagi menguatkan lagi jentera tengah.
Namun, situasi tersebut tidak menghalang Thailand untuk terus mengasak kubu Malaysia dengan menjaringkan gol pembukaan pada minit ke-72 hasil ledakan pemain gantian, Anan Yodsangwal.

Pasukan Thailand semakin ghairah untuk menggandakan asakan dan kini giliran Yotsakon Burapha untuk menyudahkan peluang terhidang dengan Sikh Izhan tewas pada situasi satu lawan satu berselang 11 minit kemudian.
Keputusan tersebut kekal sehingga tamat perlawanan dan kini skuad negara akan bertemu Vietnam pada perlawanan ketiga peringkat kumpulan di venue yang sama pada Isnin ini. – KOSMO! ONLINE


Ular ‘ludah’ bisa pada mata pegawai
Oleh KOSMO!

6 Mei 2023, 7:30 pm
BANGKOK – Seekor ular tedung menyembur bisa pada mata seorang pegawai Agensi Pencegahan Bencana di wilayah Nakhon Ratchasima, timur laut Thailand, lapor laman berita Thaiger semalam.
Unit Penyelamat Hook 31 dimaklumkan mengenai kejadian yang berlaku di Kampung Ban Tanot, daerah Mueng itu pada pukul 7.40 malam (waktu tempatan).
Setibanya di lokasi kejadian, mereka mendapati mangsa yang bernama Kriengsak Klang, 49, berada dalam kesakitan.
Seekor ular tedung ludah Siam (Naja siamensis) sepanjang 1 meter didapati mati di atas lantai.
Anggota penyelamat kemudian memasukkan Kriengsak ke dalam ambulans dan membawanya ke Hospital Maharat Nakhon Ratchasima.
Ketika dalam perjalanan, mereka membasuh mata Kriengsak dengan air garam, manakala tindakan pantas itu menyelamatkan mangsa daripada menjadi buta.

Menurut Kriengsak, dia sedang mandi sebelum syif malam apabila rakan sekerjanya meminta bantuan untuk menangkap ular di dalam rumah penduduk kampung.
Kriengsak keluar dari bilik mandi, mencapai sarung tangan penangkap ularnya dan bergegas ke tempat kejadian.
Akibat tergesa-gesa, dia tidak membawa semua peralatan pelindung diri yang biasa dipakainya untuk menangkap ular tedung berbisa.
Sebaik tiba, dia mendapati ular tedung itu berada di atas penyapu. Ketika cuba menangkap haiwan itu, ia meludahkan bisa ke matanya. – Agensi


Tiada Ahli Parlimen BN akan kosongkan kerusi – Ahmad Zahid
Oleh LUQMAN RIDHWAN MOHAMED NOR

6 Mei 2023, 5:35 pm
LENGGONG – Pengerusi Barisan Nasional (BN), Datuk Seri Dr. Ahmad Zahid Hamidi menegaskan tiada Ahli Parlimen BN akan mengosongkan kerusi disandang sebagaimana didakwa sesetengah pihak.
Menurutnya, beliau mengesahkan perkara itu selepas melakukan siasatan terhadap semua Ahli Parlimen BN.
“Saya telah melakukan kaji selidik ke atas tiap-tiap seorang Ahli Parlimen (BN). Saya ingin mengesahkan tidak ada seorang pun Ahli Parlimen BN apatah lagi daripada UMNO yang mahu meninggalkan dan mengosongkan kerusi masing-masing,” katanya.
Beliau berkata demikian ketika berucap pada Majlis Sambutan Aidilfitri UMNO Perak di Dewan Besar, Kolej Kemahiran Tinggi Mara di sini hari ini.
Mengulas lanjut, beliau berkata, BN sangat komited untuk terus bersama Perdana Menteri, Datuk Seri Anwar Ibrahim mempertahankan Kerajaan Perpaduan.
Dalam pada itu, Ahmad Zahid yang juga Presiden UMNO turut menafikan bakal melancarkan Kempen Sayangi DAP sebagaimana yang tular di media sosial.

“Siapa yang pandai buat fitnah itu? Siapa yang kerja yang tak tentu hala itu? Sempena dengan bulan Syawal ini bertaubat cepatlah, mohon maaflah. Kerja-kerja fitnah ini hentikanlah.
“Zaman sekarang ini orang boleh baca siapa buat fitnah atau cerita fitnah dan siapa yang buat cerita yang betul,” katanya.
Berkenaan rayuan bekas Ahli Parlimen Pasir Salak, Datuk Seri Tajuddin Abdul Rahman yang merayu agar penggantungan keahliannya dari UMNO ditarik balik, beliau berkata, ia akan dirujuk kepada Ahli Majlis Kerja Tertinggi UMNO. – KOSMO! ONLINE


Rumah Terbuka Aidilfitri Pas tidak guna dana kerajaan negeri
Oleh NORLIDA AKMAR IDROS

6 Mei 2023, 4:55 pm
ALOR SETAR – Penganjuran Majlis Rumah Terbuka Aidilfitri Pas di Kompleks Pas Kedah, di sini, hari ini, tidak menggunakan dana kerajaan negeri dan diadakan bukan untuk menyaingi Rumah Terbuka Malaysia Madani oleh Kerajaan Perpaduan.
Menteri Besar Kedah, Datuk Seri Muhammad Sanusi Md. Nor berkata, rumah terbuka Aidilfitri yang diadakan serentak oleh Pas pusat dan negeri itu berbeza kerana dianjurkan sepenuhnya oleh parti politik.
“Menu pun sedap-sedap tetapi menu-menu itu dibuat oleh kawasan dan negeri-negeri (Pas), kita tak pakai kementerian-kementerian,” katanya ketika ditemui pemberita pada majlis rumah terbuka tersebut di Kota Sarang Semut, di sini, hari ini.
Terdahulu, dalam ucapannya, beliau berkata, majlis rumah terbuka Pas itu dilakukan di premis parti dan dengan perbelanjaan parti, bukan menggunakan dana kerajaan.
“Saya nak maklum bahawa sehingga ke peringkat majlis sambutan raya pun kita cukup cermat untuk guna dana kerajaan. Rumah terbuka Menteri Besar Kedah buat atas nama kerajaan negeri 100 peratus, sepatah pun tidak ada perkataan untuk mengundi Perikatan Nasional (PN) dalam pilihan raya akan datang.
“Lebih 40,000 tetamu dari seluruh negara hadir sejak pukul 10 pagi tadi dan kebanyakan menu pun telah kehabisan menjelang pukul 2 petang, tetapi masih ada sikit-sikit lagi. Saya ingin mengucapkan terima kasih kepada semua pengunjung yang hadir,” ujarnya.” jelasnya.

Muhammad Sanusi yang juga Pengarah Pilihan Raya Pas Pusat turut meminta semua penyokong agar terus istiqamah menjelang Pilihan Raya Negeri (PRN).
“Kita kerja bersungguh-sungguh dengan kekalkan istiqamah kita, tidak sampai 60 hari lagi kita nak hadapi PRN,” tambahnya. – KOSMO! ONLINE


Dua lelaki bergaduh ‘mulut’ akibat salah faham
Oleh SITI A'ISYAH SUKAIMI

6 Mei 2023, 5:26 pm
KUALA LUMPUR – Satu kejadian perselisihan faham antara dua lelaki dilaporkan di Pasar Borong Kuala Lumpur di sini dalam kejadian kira-kira pukul 12.30 tengah malam tadi.
Menerusi video berdurasi 26 saat yang tular di media sosial TikTok memperlihatkan sekumpulan lelaki berkumpul serta kelihatan dua atau tiga individu berada di tengah-tengah sedang ‘bergaduh mulut’.
Ketua Polis Daerah Sentul, Asisten Komisioner Beh Eng Lai berkata, perselisihan faham itu melibatkan antara pekerja tolak troli ikan yang telah melanggar seorang lelaki bekerja di dalam pasar borong.
“Akibat kemalangan tersebut, berlaku pertelingkahan mulut sahaja antara kedua-dua belah pihak dan tiada sebarang pergaduhan yang mendatangkan kecederaan.
“Kereta peronda polis (MPV) datang meleraikan pergaduhan. Kedua-dua belah pihak hadir ke Balai Polis Sri Murni dan telah berdamai secara baik tanpa sebarang laporan polis dibuat,” katanya dalam kenyataan hari ini.
Terdahulu, sebuah video memaparkan pertelingkahan sekumpulan lelaki dimuat naik seorang pemilik TikTok pukul 10.30 pagi hari ini.

Kejadian itu difahamkan berlaku di belakang Pasar Borong Kuala Lumpur. – KOSMO! ONLINE


Pak Nil dilantik Ikon Program Jelajah Ikon Madani di IPT
Oleh NOR AINNA HAMZAH

6 Mei 2023, 5:55 pm
REMBAU – Pengacara popular tanah air, Datuk Aznil Nawawi atau lebih mesra dipanggil Pak Nil antara Ikon yang diketengahkan dalam Program Jelajah Ikon Madani di institusi pengajian tinggi (IPT) di seluruh negara.
Aznil ketika mengulas perkara itu berkata, beliau agak terkejut kerana pada awal beranggapan hanya hadir bagi berkongsi cerita serta kisah hidup sebagai inspriasi buat golongan mahasiswa.
“Mula-mula ingat Pak Nil datang hanya untuk berkongsi cerita, jadi bila selepas sesi itu mereka melantik Pak Nil sebagai ikon dan ada pula siri lagi untuk Pak Nil jelajah bersama Yayasan Prihatin Nasional (Prihatin) dan Jabatan Komunikasi Komuniti (J-KOM), Jabatan Perdana Menteri.
“Alhamdulillah, Pak Nil sangat berbesar hati dan sangat teruja untuk bertemu dengan anak-anak (mahasiswa) sebab pengalaman Pak Nil kongsi tadi, Pak Nil percaya hampir 90 peratus daripada anak-anak melalui cerita Pak Nil suatu masa dulu,” katanya ketika ditemui pemberita sempena Majlis Perasmian Jelajah Ikon Madani Peringkat Negeri Sembilan di Dewan Biduanda, UiTM Kampus Rembau, di sini, hari ini.
Berkongsi mengenai sesi Townhall Ikon Madani bersama Pak Nil dalam slot “Membentuk Siswa Madani”, Pak Nil berkata, beliau berkongsi tentang sejarah serta latar belakang hidupnya yang berasal dari keluarga miskin bandar.
Menurutnya, beliau juga berkongsikan mengenai keyakinan diri bukan semata-mata bergantung kepada aspek fizikal seperti bentuk badan, wajah serta warna kulit, tetaoi bagaimana seseorang itu bersuara, didengari dan dilihat.

Pak Nil turut memaklumkan memiliki Yayasan Persona sejak 2016 yang berkolobrasi bersama Kementeri Pendidikan Malaysia (KPM) bagi mempromosikan Pembelajaran Abad ke-21 (PAK-21).
“Yayasan Persona hanya sempat bergerak aktif dua tahun mengajar komunikasi, keyakinan diri dan ketertiban sebelum Covid-19 melanda. Yayasan ini akan Pak Nil bawa bersama Prihatin dan J-KOM untuk membentuk pesona anak-anak menjadi pesona kelas pertama,” katanya. – KOSMO! ONLINE


Saya pilih untuk bertempur di Parlimen – Anwar
Oleh ISWAN SHAFIQ ISA

6 Mei 2023, 5:03 pm
SEBERANG PERAI – ‘Jangan sesekali cuba mensabotaj kerajaan.’
Itu amaran yang diberikan Perdana Menteri, Datuk Seri Anwar Ibrahim kepada pihak tertentu yang dikatakan cuba untuk ‘menggulingkan’ Kerajaan Perpaduan ketika ini.
Menurutnya, kerajaan pimpinannya telah memberi ruang dan peluang kepada kumpulan itu untuk ‘bersuara’ di Parlimen sebelum ini.
Bagaimanapun katanya, beliau tidak akan teragak-agak untuk bertindak jika ‘ruang dan peluang’ itu tidak digunakan dengan sebaiknya oleh mereka.
Pengerusi Pakatan Harapan (PH) itu turut mencabar pembangkang membuktikan bahawa mereka mempunyai majoriti yang mencukupi untuk menumbangkan Kerajaan Perpaduan pada sidang Parlimen yang dijadual berlangsung hujung bulan ini.
“Saya cakap dengan tegas. Saya bukan macam mantan Perdana Menteri sebelum ini yang mengisytiharkan darurat (ketika berdepan krisis besar).

“Tapi, saya pilih (untuk) ‘bertempur’ di Parlimen. Kita (Kerajaan Perpaduan) masih bertahan dengan 148 kerusi (Ahli Parlimen),” tegas beliau.
Tambah Anwar, kenyataannya itu diharap dapat ‘mematikan’ segala spekulasi serta desas-desus yang menjejaskan kestabilan negara dan sebagainya sebelum ini. – KOSMO! ONLINE


45 peratus belia di Jepun berfikir untuk bunuh diri
Oleh KOSMO!

6 Mei 2023, 5:30 pm
TOKYO – Satu kaji selidik mendapati kira-kira satu dalam setiap dua belia di Jepun pernah berfikiran untuk membunuh diri, lapor akhbar Japan Today semalam.
Kaji selidik oleh sebuah pertubuhan bukan kerajaan berpangkalan di Tokyo itu menyeru kesedaran awam yang lebih besar untuk mencegah kejadian bunuh diri.
Daripada 14,555 responden berumur 18 tahun hingga 29 tahun yang ditinjau oleh Yayasan Nippon itu, 44.8 peratus daripada mereka pernah berfikir untuk membunuh diri.
Golongan belia di Jepun menghadapi masalah seperti hubungan peribadi yang sukar, gejala buli dan bimbang tentang haluan pendidikan atau kerjaya masa depan.
Dalam kalangan 44.8 peratus responden tersebut, 40 peratus daripada mereka pernah cuba untuk membunuh diri atau melakukan persiapan untuk berbuat demikian.
Yayasan itu menerbitkan keputusan kaji selidiknya pada April lalu. Kaji selidik itu dilakukan secara online dari 10 hingga 18 November 2022.

Di Jepun, bunuh diri menjadi punca utama kematian belia lelaki dan wanita pada 2019, 2020, dan 2021, demikian menurut data kementerian kesihatan.
Sepanjang tempoh tersebut, seramai 2,117, 2,521 dan 2,611 orang dalam kumpulan umur 20 hingga 29 tahun telah membunuh diri, kata polis.
Pada tahun 2022 pula, seramai 2,483 orang dalam kumpulan umur itu membunuh diri. – Agensi


Kerajaan negeri pantau pemilik syarikat hartanah miliki rekod gagal siapkan rumah
Oleh ASLIZA MUSA

6 Mei 2023, 5:16 pm
IPOH – Kerajaan Perak tidak menolak kemungkinan menyenarai hitam pemilik syarikat pemaju hartanah yang memiliki rekod gagal menyiapkan projek perumahan sebelum ini.
Menteri Besar, Datuk Seri Saarani Mohamad berkata, langkah itu diambil bagi mengelakkan individu sama mengambil kesempatan menubuhkan syarikat baharu bagi mendapatkan projek.
“Hendak senarai hitam syarikat ini susah sikit tapi jika hendak senarai hitam tuan syarikat, itu kita boleh buat. Katakan dia (pemilik syarikat) buka syarikat hartanah dan gagal, kemudian wujudkan syarikat lain, yang itu kita kena peka.
“Adakala mereka ini sengaja gagalkan projek pertama selepas kaut keuntungan dan tutup kedai dengan membiarkan pembeli sengsara. Mereka ini kemudian buka pula syarikat lain dan buat pembangunan baharu, yang ini kita boleh trace (kesan),” katanya.
Beliau berkata demikian pada sidang akhbar selepas Majlis Pelancaran Rumah Teres Setingkat Carnelian 2 dan Majlis Sambutan Hari Raya Aidilfitri anjuran MK Land Holdings Berhad (MK Land) di Taman Meru Perdana 2, di sini, hari ini.
Menurut Saarani, beliau meletakkan keyakinan terhadap Kementerian Pembangunan Kerajaan Tempatan (KPKT) menerusi jawatankuasa khas yang dibentuk bagi menangani isu projek perumahan terbengkalai

Katanya, masalah projek rumah terbengkalai bukanlah perkara baharu kerana sebelum ini telah pun berlaku.
“Saya harap KPKT akan mencari kaedah penyelesaian kepada rumah terbengkalai ini sebab tidak adil untuk pembeli apabila potongan gaji telah dibuat tapi rumah belum siap atau lambat siap,” katanya.
Sementara itu, pada majlis tersebut, Saarani melancarkan projek rumah teres setingkat Carnelian 2 di Taman Klebang Putra melibatkan 90 unit rumah dengan tiga bilik tidur dan dua bilik air.
Rumah dengan keluasan binaan 1,363 kaki persegi itu ditawarkan pada harga RM281,255 dan dijangka siap pada April 2025. – KOSMO! ONLINE


Polis buka siasatan kes tular langgar lari di Taiping
Oleh WAT KAMAL ABAS

6 Mei 2023, 5:24 pm
TAIPING – Polis Taiping membuka satu kertas siasatan berhubung dakwaan tular mengenai kejadian langgar lari seorang kanak-kanak di Jalan Sitiawan-Taiping baru-baru ini.
Ketua Polis Daerah Taiping, Asisten Komisioner Razlam Ab. Hamid berkata, pihak polis mengesan satu hantaran yang dimuat naik oleh pemilik akaun Twitter @Malaysianvirall memaparkan dua keping foto tentang kejadian itu sehingga tular di media sosial.
“Kemalangan itu berlaku pada 3 Mei lalu kira-kira pukul 7.30 malam di lokasi tersebut melibatkan dua buah kenderaan iaitu sebuah kenderaan pacuan empat roda dengan sebuah motosikal.
“Pemandu kenderaan pacuan empat roda didakwa melarikan diri selepas kejadian tersebut,” katanya dalam satu kenyataan hari ini.
Menurutnya, siasatan pihak polis mendapati, kedua-dua pihak yang terlibat dalam kejadian itu telah tampil membuat laporan polis pada keesokannya.
“Susulan daripada laporan itu, satu kertas siasatan telah dibuka. Kes disiasat di bawah Seksyen 279 Kanun Keseksaan kerana memandu secara gopoh di jalan awam,” katanya.

Difahamkan, ketiga-tiga mangsa termasuk seorang kanak-kanak perempuan berusia 4 tahun yang menaiki motosikal itu mengalami kecederaan luka di bahagian tangan, kaki dan muka. – KOSMO! ONLINE


MAFS usaha laksana sistem data raya bekalan sayur tahun ini
Oleh MOHD YUNUS YAKKUB

6 Mei 2023, 5:33 pm
SHAH ALAM – Kementerian Pertanian dan Keterjaminan Makanan (MAFS) akan mencuba melaksanakan sistem data raya bekalan sayur negara pada tahun ini.
Menterinya, Datuk Seri Mohamad Sabu berkata, ketika ini pengumpulan data dan pandangan semua pihak sedang dikumpul bagi memastikan keberkesanan sistem data raya itu.
Katanya, menerusi sistem itu membolehkan tanaman sayuran yang perlu ditanam bagi mengelakkan kes lambakan timun sehingga menyebabkan harga sayuran itu menurun.
“Saya lihat di negeri China, sistem ini amat memberikan manfaat kepada rakyatnya (termasuk pekebun). Kita telah ada namun belum mencukupi dan agensi terlibat termasuk Lembaga Pemasaran Pertanian Persekutuan (FAMA) sedang melakukan penambahbaikan berhubungnya.
“Tidak boleh janji tahun ini tetapi kita cuba secara gigihnya (melaksanakan sistem data raya bekalan sayur negara). Ini membolehkan nasihat diberikan untuk mengutamakan sayuran yang akan ditanam pada masa depan,” katanya ketika ditemui pada majlis rumah terbuka Aidilfitri Parlimen Kota Raja di Dewan Majlis Bandaraya Shah Alam (MBSA) Kemuning Utama, disini, hari ini.
Mohamad sebelum ini dalam hantaram Facebooknya memaklumkan MAFS perlu mewujudkan sistem data raya untuk mendapatkan maklumat dalam masa sebenar tentang situasi bekalan sayur-sayuran di negara ini.

Antara maklumat yang diperlukan adalah jenis sayuran yang sedang ditanam, jumlah pengeluaran, lokasi pengeluaran, jumlah import dan eksport, jumlah permintaan dan kos pengeluaran.
Dalam perkembangan berlainan, Mohamad menjelaskan bekalan makanan di seluruh negara masih terkawal dengan pemantauan sedang dilakukan sepanjang cuaca panas ini.
“Setakat ini, bekalan mencukupi sepanjang Ramadan dan Syawal ketika ini kecuali kekurangan melibatkan gula di beberapa tempat.
“Namun, Kementerian Perdagangan Dalam Negeri dan Kos Sara Hidup (KPDN) berjaya menanganinya segera,” katanya. – KOSMO! ONLINE


Imam rebah ketika main badminton
Oleh KOSMO!

6 Mei 2023, 5:20 pm
PETALING JAYA – Imam Masjid Muadz Bin Jabal di Taman Setiawangsa, Kuala Lumpur, Muadzeen Ackil meninggal dunia ketika sedang bermain badminton.
Menerusi perkongsian di Facebook oleh pendakwah bebas, Shahrizan Daud At Turabi, Allahyarham yang juga Johan Qari Majlis Tilawah al-Quran peringkat Wilayah Persekutuan 2020 itu rebah secara tiba-tiba dalam gelanggang dan tidak dapat diselamatkan.
Beliau yang turut berkhidmat di masjid sama menyifatkan Muadzeen sebagai seorang imam ratib yang berdedikasi dalam menjalankan tugas dan amanah.
Jelasnya, arwah yang berasal dari Lombok Indonesia itu turut bertindak sebagai penyelaras bagi pembinaan masjid di Lombok, yang menjadi pusat pengajian Islam dan al-Quran yang turut dinamakan sebagai Masjid Muadz Bin Jabal.
“Di Masjid Muadz, beliau mengajar jemaah membaca al-Quran, tajwid dan taranum. Arwah disenangi masyarakat setempat dan kehidupannya banyak dihabiskan dengan al-Quran.
“Saya bersaksi bahawa beliau adalah orang yang soleh dan tidak melakukan perkara mungkar sepanjang hidupnya,” katanya. – KOSMO! ONLINE


Dakwa ‘rider’ Ducati dapat layanan istimewa, Caprice mohon maaf
Oleh NUR EMIRA SAIZALI

6 Mei 2023, 2:32 pm
PETALING JAYA – Penyanyi rap sensasi memohon maaf sekiranya pengguna motosikal jenama Ducati terpaksa merasai impak susulan dakwaannya mengenai isu ‘pilih kasih’ dalam undang-undang semalam.
Permohonan maaf tersebut disuarakan Caprice selepas acara sekumpulan penunggang motosikal berjenama Ducati diserbu bagi menjalani pemeriksaan pihak polis.
“Minta maaf kepada penunggang motosikal jenis ducati yang lain kalau terkesan dengan hantaran saya semalam sehingga pihak Polis Diraja Malaysia (PDRM) mengeluarkan kenyataan hari ini.
“Pagi tadi, mereka juga jalankan tugas di sebuah acara Ducati,” katanya dalam satu entri Instagram hari ini.
Meskipun aktif melontarkan pandangan dalam media sosial, pelantun lagu Baby Sayang itu bagaimanapun menegaska, sentiasa menghormati dan menyokong setiap tindakan yang dilakukan oleh pihak berkuasa.
“Saya sentiasa hormat dan sokong pihak PDRM. Di sini saya memohon maaf kalau ada pihak yang terasa atau terkesan.

“Platform saya ini sentiasa demi umat dan rakyat Malaysia. Insya-Allah saya cuba belajar dan tambah baik kandungan saya. Terima kasih,” ujarnya.
Hari ini, PDRM dalam satu kenyataan menyangkal dakwaan Caprice yang mengaitkan penunggang motosikal ‘T20’ tidak dikenakan tindakan berbanding penunggang motosikal ‘kapcai’.
Pengarah Jabatan Siasatan dan Penguatkuasaan Trafik (JSPT) PDRM, Datuk Seri Mat Kasim Karim berkata, dakwaan dibuat oleh Caprice menerusi akaun Instagramnya semalam adalah salah dan tidak benar.
“JSPT tidak pilih kasih ke atas mana-mana individu yang melakukan kesalahan dengan melanggar peraturan dan undang-undang di jalan raya.
“Tidak kira menunggang motosikal ‘kapcai’ atau Ducati berkuasa tinggi, mereka yang terlibat akan diambil tindakan di bawah peruntukan undang-undang yang ditetapkan,” tegasnya menerusi kenyataan hari ini.
Caprice atau nama sebenarnya Ariz Ramli semalam mendakwa kononnya pasangan yang sebelum tular melakukan aksi ‘wheelie’ serta dikenakan tindakan sehingga ke mahkamah berikutan mereka menggunakan motosikal ‘kapcai’.
Dia juga mendakwa individu yang memakai motosikal berkuasa tinggi seperti Ducati selalunya diberikan ‘layanan istimewa’ dan jarang sekali dikenakan tindakan walaupun melakukan kesalahan berbanding pengguna motosikal berjenama lain.
Terdahulu, pasangan kekasih yang tular melakukan aksi ‘wheelie’ di Jalan Chendor menghala ke Kemaman, Terengganu, menerusi sebuah video pada 12 Mac lalu, mengaku bersalah ketika dihadapkan ke Mahkamah Khas Trafik Kuantan semalam.
Mahkamah kemudian membenarkan kedua-dua tertuduh yang berusia 17 tahun dijamin masing-masing sebanyak RM800 dengan seorang penjamin dan kes disebut semula pada 7 Jun depan bagi mendapatkan laporan akhlak. – KOSMO! ONLINE


Waris lelaki langgar kerbau terima penakat RM916.67
Oleh AMRAN MULUP

6 Mei 2023, 4:45 pm
ALOR GAJAH – Enam beranak waris kepada lelaki yang maut selepas melanggar seekor kerbau dalam keadaan jalan gelap di Jalan Tanjung Bidara – Solok Duku Masjid Tanah, di sini, menerima pencen penakat berjumlah RM916.67.
Dalam kejadian kira-kira pukul 12 tengah malam pada 18 April lalu itu, mangsa Sazali Mohamad, 36, yang menunggang motosikal jenis Honda RS-X meninggal dunia di tempat lokasi akibat kecederaan parah di kepala.
Menurut Nur Aleeza, 31, dia bersyukur apabila menerima bantuan pencen tersebut yang sedikit sebanyak dapat membantunya membesarkan lima orang anak berusia antara tiga hingga 11 tahun.
Ujarnya, dia dan anak-anak hilang tempat bergantung kerana sebelum ini mereka mengharapkan pendapatan arwah yang bekerja kontrak dalam bidang media manakala dirinya hanya merupakan seorang suri rumah.
“Alhamdulillah dengan pencen penakat ini dapatlah menampung sedikit keperluan anak-anak, meskipun saya masih buntu memikirkan nasib dan masa depan mereka,” katanya ketika ditemui pemberita di rumahnya di Jalan Solok Tulang, Kampung Solok Duku, Masjid Tanah di sini, hari ini.
Sebelum ini nahas menimpa Sazali turut mendapat perhatian ramai selepas klip video menyayat hati pengebumian mangsa yang memaparkan anak-anaknya menangis ketika meratapi wajah bapa mereka tular di media sosial.

Mencerita semula kejadian tersebut, dia memberitahu suaminya keluar dari rumah kira-kira pukul 9.45 malam kerana hendak berjumpa kawan.
“Lebih kurang pukul 12.40 tengah malam saya telefon balik dan terkejut apabila orang lain yang angkat sebelum beritahu suami saya terlibat dalam kemalangan motosikal.
“Saya bersama anak kedua, Muhammad Adam Ijaz, 11, bergegas ke tempat kejadian dan tidak menyangka jasad yang diselimutkan di atas jalan adalah suami saya yang sudah meninggal dunia,” ujarnya.
Katanya, sebelum kejadian arwah turut menunjukkan perubahan sikap termasuk membeli baju raya keluarga mereka lebih awal berbanding tahun-tahun sebelumnya.
“Dia (Sazali) beli baju raya anak 10 hari sebelum Aidilfitri, sepanjang 12 tahun bersamanya, biasanya persiapan dilakukan dihujung-hujung Ramadan. Selain itu, pada petang sebelum kejadian arwah juga ada membeli ayam dan daging serta telah membayar siap-siap semua bil rumah,” katanya dalam nada sayu. – KOSMO! ONLINE